qundao/data-zh-poetry huggingface dataset:
叠浪崖
作者：弘历
朝代：清
体裁：七言绝句

层叠奇峰作浪形，大瀛海竖万寻青。渔人何物津轻问，祇合虚舟不系停。
叠浪崖
作者：弘历
朝代：清
体裁：古风

浙海观雄涛，恤谓奇无比。谁知游摄山，崖浪复见此。庢沓去更回，腾激伏还起。素车与霓旌，胥种疑驱使。尽态兼极妍，万状难议拟。莫谓独无声，倾耳松涛是。
叠浪崖
作者：弘历
朝代：清
体裁：古风

海涛称排山，崖容谓叠浪。称谓岂本然，名字出想像。翘首眄层峰，诚有翻波状。谷神不独工，冰夷宛相向。僧绍昔乘桴，依稀于此放。
叠苏轼刻盆石诗韵
作者：弘历
朝代：清
体裁：古风

形而下者皆子孙，何不归一返厥原。以水承石沃水翻，坡翁游戏至理存。后人乃谓雪在盆，孰得其肤孰得根。我来阅古偶复言，所喜时雨歌元元。
叠道叠戊戌诗韵
作者：弘历
朝代：清
体裁：七言律诗

叠道利于行旅宁，城西洼地每泥泞。永安桥筑缅祖德，污潦途除载政经。四郡民风信淳朴，两朝德泽有仪型。兹来扈跸携皇子，处处长言其慎听。
叠道盛京以西向多沮洳其近沈阳者自太祖命修叠道百二十里太宗复建永安桥以便行旅至今赖之而广宁之柳河沟当夏月阴雨尚患泥泞丙申岁承德锦县宁远广宁四属商民损赀筑治叠道中间多架木彴以通污潦今过其地居然坦途虽时已八月且晴霁旬馀固可安行无阻而修道成梁王政所尚矧近市之人能知大义分所有以利人淳风亦足嘉也因记以诗
作者：弘历
朝代：清
体裁：七言律诗

沈阳叠道接广宁，沮洳年深或重渟。畚挶成梁众情切，车驼遵路仲秋经。攻之足识民风古，除也犹惭王政型。大胜南阳诸父老，不求逭赋急公听。
口内一首
作者：弘历
朝代：清
体裁：古风

口内率称雨不妨，可识雨频望晴矣。口外咸云晴弗碍，足知晴多雨为美。较晴量雨�八年，岂以饰言忘实理。迩日炎歊况异常，棼丝微洒时作止。所冀尺泽渥山田，心共农夫嘉澍企。安得时若协六符，口内外相易彼此。
口号
作者：弘历
朝代：清
体裁：七言绝句

宽严因物付刚柔，敷政优优百禄遒。有意宽严期并用，是为子莫执中流。
口号
作者：弘历
朝代：清
体裁：六言诗

山北片云霏雨，山南秋宇悬曦。比似人情无定，漫言塞景独奇。
口号
作者：弘历
朝代：清
体裁：七言绝句

经书刻本视如常，背读兼犹省目光。假借为明以充实，弃而不用亦何妨。
口号二首·其一
作者：弘历
朝代：清
体裁：七言绝句

年龄幸致八旬八，夜刻每眠三十三。一切吟情例应减，促成聊此志佳谈。
口号二首·其二
作者：弘历
朝代：清
体裁：七言绝句

开印由来撰吉朝，依然晓起肯逍遥。两旬节事倏以度，何日曾忘望捷焦。
口号示直隶总督方观承
作者：弘历
朝代：清
体裁：七言绝句

去年蝗幸不为灾，休恃曾沾三白来。斥卤海滨多孽种，预防莫待敕频催。
口外
作者：弘历
朝代：清
体裁：七言律诗

口外山田例倍佳，低冈高岭绣铺皆。麦将报熟黄笼穗，禾正怒生绿到荄。不禁民迁听谋食，那虞瓯脱致椎埋。霁天如洗无纤翳，纵目鸣鞭信慰怀。
口外
作者：弘历
朝代：清
体裁：五言律诗

口外山田好，例赢口内多。峦高饶露气，谷廓泄溪河。黄淡未收麦，绿浓正茂禾。西成候犹远，奢望戒言过。
口外
作者：弘历
朝代：清
体裁：古风

口外气寒耕种迟，三月之雨正及期。布种已后频获泽，土脉较南实润滋。以此禾黍争怒长，或出躗语犹然疑。兹来历览绿云蔚，与与翼翼高下披。外藩路傍来觐谒，都称田美希丰绥。江南塞北方寸内，普为祈年旸雨时。所愿多斯所愁广，不疲乐此吾奚辞。
口外
作者：弘历
朝代：清
体裁：古风

启程前之雨，口外由来小。禾黍原绿芃，麦却未收了。黄云蔚满野，吐穗灌浆饱。雨不雨皆可，农功随路考。教养虽并重，养较教为要。居今言教难，而养不可少。所以切孜孜，祈年祝万宝。
口外
作者：弘历
朝代：清
体裁：古风

昨日至遥亭，雨已较南好。今日出古北，反觉遥亭小。禾黍总菁葱，晃日露华皎。揽辔能无慰，既慰愁还扰。京师接报雨，分寸斯益少。顾此而忘彼，岂曰为君道。
古中盘
作者：弘历
朝代：清
体裁：古风

下盘胜以水，中盘胜以石。上盘胜以松，松可一望得。水则日枕漱，石畅今游奕。天临一线宽，地容一骑策。磅磄耸万仞，寥窲皱群白。凭空讶若坠，无根忽相撠。如斯磈礧间，精蓝托幽窄。疑在众莲上，更有青莲觌。龙象护云霞，苾刍守寥寂。坐我槃阿舍，片刻于焉息。吟成复自笑，济胜非语默。
古中盘
作者：弘历
朝代：清
体裁：古风

中盘之古唐以前，泉甘木茂犹疑然。穿松度石造其阻，山空谷静真佛所。盘阿精舍乃一亭，到来小憩忘色形。阴磴冰绅几条白，春岭松盖千层青。英英云气封中吐，蓊郁叆靅弥四宇。崎岖向径忽已迷，玉海青莲花上处。青莲花上处无何，豁然开朗乾闼婆。回薄万象参纷罗，古中盘者悟者么。
古中盘
作者：弘历
朝代：清
体裁：古风

盘之中造盘之阻，绿嶕峣隐青莲宇。到来精舍据其巅，春霭山云互吞吐。老僧面比瘦石枯，南宗棒喝全茫乎。住山却是本来相，何用䛁䛁辨有无。松籁涧琴皆净致，一窗延得千峰翠。岩花放不入时妍，由来物各从其类。仙风谡谡吹我裳，便寻归径我马黄。乘兴应留兴不尽，偶游亦廑游毋荒。
古中盘
作者：弘历
朝代：清
体裁：古风

石磊千仞冈，林疏一线天。是中有佳处，单骑相沿缘。既穷外狭得中宏，红墙才见罗花宫。初地未许容易到，尚步丹梯百十重。调御对我无一语，拈花似示真宗所。旁有精舍可周旋，凭窗万象纷来侣。海气蓊匼襟袖间，因之飞兴蓬莱山。安期羡门至今在，未改鹤发青童颜。刘郎脱屣真痴情，后来仙者何无名。点笔欲辨沧桑事，田盘先生笑失声。
古中盘
作者：弘历
朝代：清
体裁：七言律诗

磈石如飞堕复留，春来处处有泉流。既云到则云停可，弗以高而以夐幽。消得片时心不系，促成七字兴堪酬。虚亭十笏千峰入，芥子须弥即此不。
古中盘·其一
作者：弘历
朝代：清
体裁：七言绝句

塔院经行石磴纡，洒然精舍出尘区。云容自在舒还卷，山色何妨有若无。
古中盘·其三
作者：弘历
朝代：清
体裁：七言绝句

门外一峰积翠浮，淙淙玉乳涧边流。常时怪底云霞护，四字标名圣迹留。
古中盘·其二
作者：弘历
朝代：清
体裁：七言绝句

只有天高万象低，登临拾级一攀跻。僧人白足石桥畔，三啸还如过虎溪。
古中盘·其四
作者：弘历
朝代：清
体裁：七言绝句

试搯山花佛钵浇，偷閒聊尔坐僧寮。开窗慢为山深虑，山越深斯见越遥。
古中盘作歌
作者：弘历
朝代：清
体裁：古风

静寄望中盘，中盘隐不见。中盘望静寄，眼底毕呈现。松门之下有路通，石栈跋马无尘踪。天风谡谡寂人意，乃得径造盘之中。田畴先生今何往，呼之欲出可想象。苾刍经律两不知，尔辈风颓却非曩。东首飞亭瞰虚无，凭窗纵目有是乎。石亦磊磊，松亦株株。譬如梅盐薤酱，不过眼前日用物，一经易牙调和，其味顿与寻常殊。
古中盘口号
作者：弘历
朝代：清
体裁：七言绝句

中盘名以在盘中，不是昌黎为李宫。考證多年方得实，因知理境最难穷。
古中盘恭依皇祖诗韵
作者：弘历
朝代：清
体裁：七言绝句

圣日高悬紫盖峰，行秋驻跸见尧重。阇黎七十能言旧，方外还思德有容。
古中盘放歌
作者：弘历
朝代：清
体裁：古风

穿石径造盘之阻，宜谁居兮化人所。初极狭而中宏遂，畅观而延伫春卉。昌昌春山苍苍卉，依山古山含卉芳。鉊华洗尽饶本色，南国犹嫌时世装。去岁华山跻鸟道，一与田盘较媸好。怪予到此又云云，惟喜目前堪绝倒。岚态峰姿无定则，神心谋静翻为役。有时落笔数十章，有时一句浑艰得。
古俱亭
作者：弘历
朝代：清
体裁：七言绝句

乔松足有千载古，峻岭今看一笠俱。小坐消摇得奇会，忘年之友定无殊。
古俱亭作歌
作者：弘历
朝代：清
体裁：古风

山实太古有，乔松亦如之。境虽荒略，亦自有人居于兹。其人何往，而惟松及山也恒如斯。亭实搆乎今，山兮松兮与之俱古夫何疑。吾欲泯名象忘今古，漠然对坐谧神思。
古别离
作者：弘历
朝代：清
体裁：古风

古别离，乃有天上牵牛织女星分岐。至今八万六千会，后会滔滔无止期。可怜一会才一日，其馀无央数日何以消愁思。古别离，天上犹如此，人间可例推。设使无会晤，安用苦别离。古别离，长吁嘻。
古北口奏报得雨
作者：弘历
朝代：清
体裁：七言绝句

前夜雷声西北多，飞章喜报霈滂沱。皆吾民也皆吾土，慰彼愁兹愁若何。
古北口得雨
作者：弘历
朝代：清
体裁：古风

廿五廿六皆微雨，片时飘洒随散风。露立蒿目继以叹，北望徒羡云势浓。今朝提督奏章至，两日尺泽欣优逢。高田可种低可长，岩关顿尔解蕴隆。旋顾闾左仍涤涤，咄嗟惭惕频书空。或见愁剧强来慰，古北宁非畿辅中。气机作矣将渐至，何须过甚增忧忡。吁哉此吾岂不晓，寰宇吾身抱瘝痌。万民乐只犹未惬，匹夫失所责在躬。自信廿四年如一，尚然水旱常遭凶。设稍满假忽民瘼，民困谁救真途穷。山陜甘凉眄佳信，江浙川楚休言丰。讵以稔远而慰近，近灾乃廑远莫忘。不知后乐何滋味，惟有先忧无始终。
古北口提督阎正祥报雨诗以志事
作者：弘历
朝代：清
体裁：七言律诗

前此热河四寸被，近关一带泽犹廉。兹称古北半尺润，正是园中一夜纤。欣彼愁斯却何益，月长日引祗忧添。吁天宥过虔祈待，北界胥霶渥澍沾。
古北口阅提标兵士
作者：弘历
朝代：清
体裁：五言律诗

鸣驺出天府，停辔驻雄关。雁避弯弓士，熊罗执戟班。堂堂阵方劲，﨣﨣技皆娴。讵弛忘危念，犹思守德艰。
古华堂
作者：弘历
朝代：清
体裁：古风

轩堂纵新构，宫禁原自古。因之有古树，三两列庭宇。巨擘柏与楸，其年难计数。柏固恒弗凋，楸有枝为伍。童童栉栉间，如聚期羡侣。以不华为华，对之忘能所。
古华轩
作者：弘历
朝代：清
体裁：古风

树植轩之前，轩搆树之后。树古不计年，少言百岁久。孙枝亦齐肩，亭立如三友。粗皮皴老干，冬时叶无有。积雪为之华，是诚循名否。
古华轩有会
作者：弘历
朝代：清
体裁：古风

湖石深护径，老楸耸齐檐。楸根生子孙，曰一成含三。古华向所名，其义更堪探。古而不华固，华而不古纤。寄语为文者，会此求心恬。
古墓
作者：弘历
朝代：清
体裁：七言律诗

青燐夜照墓门红，苔长残碑字半蒙。冷泪满匡翁仲雨，悲号四起马牛风。那知触景伤行客，漫虑樵薪有牧童。未至为田非较胜，沧桑屡变古今同。
古寺
作者：弘历
朝代：清
体裁：七言律诗

兰若依然水石幽，层层屏嶂俯清流。苔封古塔全身现，尘闭禅房半偈留。鸟去山林馀暮霭，客来时节正深秋。如如色相如如在，重费阇黎苦募脩。
古寺疏钟
作者：弘历
朝代：清
体裁：七言绝句

月上前村钟乍鸣，舂容断续一声声。早知幻有皆虚梦，逸思推敲空复情。
古寺钟
作者：弘历
朝代：清
体裁：五言律诗

閒云锁屋荣，贤劫几番更。如是幻常示，无殊喧寂鸣。蒲牢犹蜿蜒，苔篆已纵横。待扣空留意，何人为发鲸。
古希
作者：弘历
朝代：清

古希希圣未从心，负扆遑云久莅临。惟是惕乾励朝夕，戒其玩愒度光阴。龙乘不息法一健，象译由来通六音。爱乐纷哉向何托，积成三万首余吟。
古希
作者：弘历
朝代：清
体裁：七言律诗

古希希圣未从心，负扆遑云久莅临。惟是惕乾励朝夕，戒其玩愒度光阴。龙乘不息法一健，象译由来通六音。爱乐纷哉向何托，积成三万首馀吟。
古希词
作者：弘历
朝代：清
体裁：七言律诗

古希天子古希词，幻以为欣幻以悲。十七男惟剩斯五，好逑配早赋其离。释迦曾是说无法，尼父则尝云未知。归政犹需浃旬岁，即今敢懈日孜孜。
古干梅歌
作者：弘历
朝代：清
体裁：古风

槁木中有生意存，恰似一阳来地底。初番花信小寒前，早绽梢头两三蕊。献春开岁报韶光，玉笑珠辉乃累累。江南诸物都不爱，僧寺瓦盆惊见此。鉊华洗尽识真梅，邓尉万树皆孙子。凤舸延宾携以来，添作佳谈复尔尔。温室开花早去年，筛檐暖日明窗纸。南暄北冷固常经，迟速随时惟定理。于何灿发先江乡，消息诚难问花史。或云去年花有待，南国今仍烂漫矣。当亦偶然何足奇，聊为濡毫貌形似。
古意轩
作者：弘历
朝代：清
体裁：七言绝句

古寺开因贞观传，永安兜率总云烟。虚轩试问西来意，如是然如是不然。
古意轩
作者：弘历
朝代：清
体裁：古风

寺古轩亦古，修葺那可少。因葺古寺便，新轩其侧造。轩之古藉寺，寺之古谁肇。太古山容佳，唐宋其后藐。而志寺之人，每自唐宋考。我意则不然，目前古了了。
古意轩
作者：弘历
朝代：清
体裁：古风

意实蕴乎内，古乃见乎外。此轩曰古意，盖寓内外会。儒云无将迎，佛理绝言话。一二二而一，平正非奇怪。是地宜是名，是我清游界。
古意轩
作者：弘历
朝代：清
体裁：五言律诗

意者发从心，古为过者今。今诚难复古，意合慎于心。试看山如是，或于理可寻。随缘吟五字，聊以识来临。
古意轩
作者：弘历
朝代：清
体裁：古风

意自蕴于心，而轩额已古。然岂易言哉，古宁容易睹。法古已致艰，泥古或邻卤。祇兹对古山，无毁亦无誉。如是百千秋，吾意与之与。
古意轩
作者：弘历
朝代：清
体裁：古风

此寺富于水，方池隔斋轩。四围廊可通，镜光含照间。含清既有咏，古意得无言。适意已引之，推行在远孙。
古木
作者：弘历
朝代：清
体裁：古风

古木历岁月，孙枝歇芳鲜。何年劫火馀，横卧山之巅。生意既寂灭，枯干犹曲卷。其长劲矢过，其围合抱圆。不为梁栋材，乃以全其天。徙倚兴吟怀，妙理然乎然。
古木谣
作者：弘历
朝代：清
体裁：古风

穹谷大山郁且盘，元黄初判想即有。其中万木不记年，高排枫桕低榆柳。女夷不敢司荣枯，嵇含遑得状妍丑。岂谓世间梁栋材，爱作山中麋鹿薮。墓门有斧斯不得，将谓堪同天不朽。一朝劫火起陆浑，菁葱乍作薪与槱。我闻庄生号齐物，拘墟尚称山木寿。何如随兴适吟怀，沧桑一任双丸走。
古松书屋
作者：弘历
朝代：清
体裁：古风

书屋亦已多，古松乃称独。宇宙来所有，对以一间屋。屋不啻仍云，松自如伯叔。是诚忘年交，苍然满心目。安得疏仡书，携来相向读。
古松书屋
作者：弘历
朝代：清
体裁：古风

书屋就松筑，松古屋亦古。谡谡无凡声，空空合天宇。陡思木兰赋，谓此胜他许。然而既有形，不坏那恒睹。幻中较久长，尘念未消取。
古松书屋
作者：弘历
朝代：清
体裁：古风

书屋诗非历岁吟，到斯吟可罢吟可。而当丈室对虚窗，不顾去又弗能我。阅世久暂幻与常，向巳悫言那藉琐。谡谡寒涛如有云，触背两义都成堕。
古松书屋
作者：弘历
朝代：清
体裁：古风

养粹堂中几曲廊，一曲廊中复几叠。如是叠中拾级登，似入深山陟岌嶪。豁然开朗得书屋，书屋蜃窗皎且洁。古松窗外几千年，翠色蓊濛照毛发。一年率必一度临，一度临必一吟别。此番即境纪其实，其义屡言不复揭。
古松书屋
作者：弘历
朝代：清
体裁：古风

古松不计年，书屋我所搆。非人工所植，天然自生就。人工有成坏，天然无罅漏。弗以风雨变，恒共山川寿。书屋能同乎，且喜嘉荫覆。
古松书屋
作者：弘历
朝代：清
体裁：古风

草房虽不古，而松与古之。借问松何年，不知种者谁。宇宙以来山，有山松在兹。适兹搆草房，宛共松同时。落落凉阴翻，谡谡寒涛吹。那觉当夏五，直如对伊耆。无须阅世书，总可儿孙其。
古松书屋三绝句·其一
作者：弘历
朝代：清
体裁：七言绝句

宛转云廊拾级登，缓臻书屋最高层。俯看王顺与长息，据榻欣于对老朋。
古松书屋三绝句·其三
作者：弘历
朝代：清
体裁：七言绝句

翠涛萧谡静中喧，写出流光逝水翻。满屋历年长短咏，去之概拟付陈言。
古松书屋三绝句·其二
作者：弘历
朝代：清
体裁：七言绝句

养粹甫吟纯粹精，个翁无语听閒评。山庄老干不一足，却让童童独擅名。
古松书屋作歌
作者：弘历
朝代：清
体裁：古风

书屋据最高，以高弗频至。我舆人则肩，恐乖忠恕意。今朝过雨山风凉，数息径造山之堂。童童佳荫送谡籁，如遇故友把臂相徜徉。于斯岂可作常语，梦中之我得非汝。而我居然称古稀，视汝之古，不啻太仓之粟一粒黍。
古松书屋作歌
作者：弘历
朝代：清
体裁：古风

今人歌古松，古松弗知今。谡谡苍龙枝，犹作太古音。循蜚禅通谁复晓，好奇者旁搜而远绍。古松以不知为知，似笑徒劳费探讨。
古松书屋作歌
作者：弘历
朝代：清
体裁：古风

华阴之庙有秦松，嵩阳之院有汉柏。中华众树之二老，秀占阴阳万古碧。柏则常见松则无，每缅太室思神迹。岳庭卓貌夫如何，未睹其形向谁忆。宇宙以来此处山，宇宙以来此山植。较之嬴秦应更古，而我书屋居然得。复思嵩华之二老，应有诗人咏形色。其间不少唐突人，二老闻之想耳塞。听然欲问窗外者，可同彼乎则避席。
古松书屋作歌
作者：弘历
朝代：清
体裁：古风

古松不计阅世年，少言应在三代前。秦松汉柏名炫久，到此安能齐臂肩。大椿建木徒称谓，岂如历劫仍见苍龙蟠。古松于我诚有缘，其下筑屋才一间。亦不频至，至则弗忍去，羲皇以上风月与我相周旋。试问羲皇以上民物为何若，古松无言惟以谡籁传。曰筑屋已失之，而况更有斯问焉。
古松书屋作歌
作者：弘历
朝代：清
体裁：古风

古松依塞山，无怀葛天世所有。泰岱秦时五大夫，去斯数百千年后。古松有谁知，大夫之名传乃久。彼何幸此何弗幸，马迁附青云语诚非偶。然而我咏大夫时，则已对其新补率非旧。岂知古松犹然太初真面目，更悟有名者，不若无名恒自守。
古松书屋作歌
作者：弘历
朝代：清
体裁：古风

自我到山庄，盼雨复盼晴。忽忽度夏季，万虑纷吾萦。今朝风日殊清好，游山遂与穷窈窱。窈窱既出矗峻挺，是则古松之真境。度势祗筑亭一间，却弗再三频往还。每来亦必吟一度，恰似六经之士奚可容易与对言。向之万虑都付无何有，揖古松曰前身后身南华叟。
古松书屋口号
作者：弘历
朝代：清
体裁：七言绝句

屋诚易致松难得，古已云过书夥存。四美偶然成一具，祗宜默会罢繁言。
古松书屋口号
作者：弘历
朝代：清
体裁：七言绝句

岧峣山顶弗恒临，独树犹撑太古阴。付与空空书屋对，笑予搆筑是何心。
古松谣
作者：弘历
朝代：清
体裁：古风

古松岳岳如高轩，下临陡涧盘其根。大椿八千谁则见，散木故寿理或然。茏葱疑有丁甲护，特立岂共羲娥奔。液实堪充不死药，老质故应短万年。偓佺遗尧尧不食，掉头长笑无仙缘。同时食者三百岁，至今安在惟尧存。
古柯庭
作者：弘历
朝代：清
体裁：古风

一树不知几百年，一庭恰得十笏广。庭固弗如古柯古，忘年之交结俯仰。俯仰间已成陈迹，向所咏诗题素壁。冁然笑此复何为，吹落飒风扫吟席。
古柯庭
作者：弘历
朝代：清
体裁：七言绝句

万六春秋且谩论，辽金元阅逝波翻。莫嫌枝上迟新叶，尔许芳荣个里存。
古柯庭
作者：弘历
朝代：清
体裁：七言绝句

三间新屋对乔柯，亦觉萧然古意多。渐染由来成俱化，与居因念合如何。
古柯庭
作者：弘历
朝代：清
体裁：古风

古柯千百年，湖石磊柯边。论地柯固古，论石古在前。赋质羲皇代，植根金元间。以此较久近，奚啻彭殇悬。然不以石称，则柯幸名传。非附青云士，闻诸司马迁。
古柯庭
作者：弘历
朝代：清
体裁：古风

古柯发叶迟，虽迟阴亦有。恰比君子德，让前每居后。栉栉绿云闾，风来飒然受。披凉步閒庭，静会趣堪剖。凡木与艳花，岂得如柯久。
古柯庭
作者：弘历
朝代：清
体裁：七言绝句

古柯围有丈馀圆，拱把应于大定年。却胜燕城赵景道，祇存名姓世间传。
古柯庭
作者：弘历
朝代：清
体裁：古风

古柯曾阅金元明，三朝一瞬供史评。菀于春夏枯秋冬，巍然老干不系情。是谓树中寿者相，可呼仙亦可呼僧。而我有时立其侧，每怀殷鉴心为惊。
古柯庭
作者：弘历
朝代：清
体裁：七言绝句

古柯杰竖蔚新蕤，犹是春明绿里枝。似笑北平徒木拱，可能重为纪斯时。
古柯庭
作者：弘历
朝代：清
体裁：七言绝句

古柯突兀谢轮囷，生意原含不尽春。小幅恰如张懒瓒，越疏淡处越精神。
古柯庭
作者：弘历
朝代：清
体裁：七言绝句

古树庭前擢古柯，谁因生意叹婆娑。独思必有古人对，尔日风情定若何。
古柯庭
作者：弘历
朝代：清
体裁：古风

古槐五百年，几度荆凡阅。春明迹已邈，淳于梦亦歇。閒庭构其侧，几榻皆清绝。树古庭因古，偶憩辄怡悦。满院绿琼阴，一窗黄夹缬。顾竹如得朋，比榆自多洁。壁间逸史画，早为传神设。
古柯庭
作者：弘历
朝代：清
体裁：七言绝句

叶齐铺得满庭阴，翠干棱棱尚郁森。四百馀年风月异，老柯犹识古人心。
古柯庭
作者：弘历
朝代：清
体裁：七言绝句

嫩叶休嗤迟发春，突然贞干有精神。元明兴废都消尽，劫外留斯不老身。
古柯庭
作者：弘历
朝代：清
体裁：五言律诗

庭宇老槐下，因之名古柯。若寻嘉树传，当赋角弓歌。阅岁三百久，成阴数亩多。底须向王粲，工拙较如何。
古柯庭
作者：弘历
朝代：清
体裁：七言绝句

庭对古柯每有诗，无过枯菀寄之辞。岂如落落墀前者，一切都教付不知。
古柯庭
作者：弘历
朝代：清
体裁：七言绝句

当窗突兀丈夫雄，尚有由根生意融。虽是发荣迟别树，于斯犹见古人风。
古柯庭
作者：弘历
朝代：清
体裁：七言绝句

槎枒枝覆屈盘根，尔许生机个里存。朅对古柯集遥思，古人可得共谈论。
古柯庭
作者：弘历
朝代：清
体裁：七言绝句

窗外延来寿木宾，将迎不待有精神。漫言枝叶行条鬯，此老那知故与新。
古柯庭
作者：弘历
朝代：清
体裁：七言绝句

莫道发荣迟众树，生机也自识回春。对来欲向古柯问，阅过庭中几许人。
古柯庭
作者：弘历
朝代：清
体裁：七言绝句

虚庭橚矗耸乔枝，一例千林未叶时。恰似江州褚与孟，不须物色望而知。
古柯庭
作者：弘历
朝代：清
体裁：七言绝句

饱经秋月与春风，密雪铺柯旋已融。却似道人无火色，曲肱往往卧其中。
古柯庭口号
作者：弘历
朝代：清
体裁：七言绝句

依韦春色未昭融，明牖先披暖日烘。莫道古柯新叶未，几多生意在其中。
古柯庭口号
作者：弘历
朝代：清
体裁：七言绝句

古柯一树峙春庭，突兀疏枝待发青。俯视向阳绿芜者，久迟速暂傥然丁。
古柯庭口号
作者：弘历
朝代：清
体裁：七言绝句

古柯自不知其岁，率与计之六百年。却胜大椿及建木，虚无祗剩付书篇。
古柯庭口号
作者：弘历
朝代：清
体裁：七言绝句

潇落閒庭对古柯，薰风绿叶亦婆娑。金元明阅三朝迹，不向荆凡问若何。
古柯庭口号
作者：弘历
朝代：清
体裁：七言绝句

金辽往事尔应知，矫矫犹撑阅古枝。发叶莫嫌他树后，可思得久以斯迟。
古柯庭得句
作者：弘历
朝代：清
体裁：七言绝句

春俶过兹春暮来，流阴瞥眼信遄哉。古柯依旧吐新叶，生意何妨在死灰。
古柯庭放歌
作者：弘历
朝代：清
体裁：古风

老槐阅岁不计年，乔枝秃兀孙枝葱郁妍。春明之录宫阙始自辽金纪，岂知此树所历犹在辽金前。冥灵五百，大椿八千。彼已落莫，此镇曲拳。三间之庭何足当，古柯之古为之嗒然。
古柯庭有会
作者：弘历
朝代：清
体裁：七言绝句

古柯突兀意萧然，一任温花薰卉妍。此树祇因迟发藻，故能阅历百千年。
古栎歌
作者：弘历
朝代：清
体裁：古风

古栎不知其岁月，盘空绿云蓊栉栉。不火宁同枫桕焚，非材更逭斧斤伐。尘世匠石且弗顾，而况玉塞邻仙阙。与云霞护鹿豕游，凤为羽仪龙作骨。我每笋舆憩其下，飒沓清籁爽毛发。无用居然或有用，质之南华语应讷。将军大树彼何为，莫拟重儓致唐突。
古泮池叠丁丑旧作韵
作者：弘历
朝代：清
体裁：五言律诗

常谓泮成别，居然跸复停。照形鬓增白，蓄目柏犹青。数仞颙瞻美，一方得俯渟。祝釐兼仰圣，礼蒇志差宁。
古泮池杂咏·其一
作者：弘历
朝代：清
体裁：七言绝句

十里东郊旧鲁城，新城安得泮池名。采芹献馘今符古，聊听传讹此驻旌。
古泮池杂咏·其三
作者：弘历
朝代：清
体裁：七言绝句

玲珑叠石写三山，古树茏葱出罅间。始自何人注经误，欲因考證未逢閒。
古泮池杂咏·其二
作者：弘历
朝代：清
体裁：七言绝句

思乐当时咏泮水，兴贤育士率于斯。祀成信宿鸣梢去，安用栽花莳竹为。
古泮池杂咏·其五
作者：弘历
朝代：清
体裁：七言绝句

鲁僖基兆犹然在，不见灵光岿独存。王逸蔡邕还辍翰，荒丘一过更何言。
古泮池杂咏·其六
作者：弘历
朝代：清
体裁：七言绝句

几株古柏参天翠，一沼春波彻地清。池上疏轩陈笔砚，谁能坐此阁吟情。
古泮池杂咏·其四
作者：弘历
朝代：清
体裁：七言绝句

结石为池护水源，更闻池上有台存。书云卜岁云于是，觞滥依稀自道元。
古涧泉
作者：弘历
朝代：清
体裁：古风

古涧泉，淙淙滴滴幽崖斟。若有若无断且续，盈科不竞浅复深。却如南华已槁之木，又如五柳不弦之琴。古涧泉，惟应印古月以为心。
古玉一枚非佩非环命玉人仿为之戏成口号
作者：弘历
朝代：清
体裁：七言绝句

古玉非环复非佩，玉人聊命仿为之。不知何器弗适用，封建井田笑若斯。
古玉博山顶
作者：弘历
朝代：清
体裁：古风

丁缓作博山，镂奇禽怪兽。山顶饰以玉，写物胥腾透。不可识其名，纷罗绕琼岫。铜或一再见，玉惟此独□。然非象海形，温润香艰凑。祗可作玩器，慨古难返旧。
古玉卮
作者：弘历
朝代：清
体裁：古风

峚山良种瑕不匿，磬口径圆逾周尺。古人之器君子德，千年焕发光而泽。缘底细缬流霞色，青莲醉此三百石。贮之温室雄虹射，六清醴齐浮未得，旨酒有戒古训式。
古玉圭
作者：弘历
朝代：清
体裁：五言律诗

虽是大圭制，而非三尺长。玉英中蕴白，土蚀外含黄。五等斯称首，千年讵改常。犹思素为贵，记语道其详。
古玉小壶
作者：弘历
朝代：清
体裁：五言律诗

论代过秦汉，陈筵间觯樽。虚中廉不刿，盎外即之温。絮斮终无济，土华尚有痕。买春曾表圣，典雅至今存。
古玉小屏歌
作者：弘历
朝代：清
体裁：古风

土华隐韫幽光耿，貌似道人彻骨冷。劫火三日烧犹猛，一片不热馀贞静。度之以掌方而整，轩辕镜象如来影。鄙哉汉玺出古井，绨几芸窗伴毛颖，佩文比德思惟永。
古玉斧佩叠旧作韵
作者：弘历
朝代：清
体裁：五言律诗

瑰宝虽特达，他山乃藉资。真仙青是骨，古德土为肌。雕琢谢弗用，刚柔协可思。抚观惟契静，得句亦因时。
古玉环八韵
作者：弘历
朝代：清
体裁：五言排律

肉好适相等，璧非知是环。苌宏血弗碧，杜甫斗曾殷。谁氏佳城出，何年瑞府班。谒诸直士拒，赐处谏臣还。离相文明炳，月规朒朏删。缛纹叠起伏，古色蔚斓斑。抚手浑无迹，照心真自憪。如云受王母，景仰在其间。
古玉璧歌
作者：弘历
朝代：清
体裁：古风

谓玉中国本有乎，蓝田徒名鲜玉状。谓玉中国本无乎，和阗名始炎刘创。其前谷蒲传周璧，玉自何来琢工匠。而况此璧非谷蒲，朴素制在姬周上。琬琰赤刀视子孙，比肩苕华见尧让。穆然曾弗事雕几，数千年浸黄白绛。其质羊脂亦间露，肉好原合考工样。天地精英星宿芒，夫岂世代可论尚。
古玉碗托子配以定瓷碗适然成咏
作者：弘历
朝代：清
体裁：古风

谓碗古所无，托子何从来。谓托后世器，古玉非今材。又谓碗即盂，大小异等侪。说文及方言，初无一定哉。然而内府中，四五见其佳。玉胥三代上，承碗实所谐。碗托两未离，祇一留吟裁。其馀瓷配之，亦足供清陪。兹托子古玉，玉碗别久乖。不可无碗置，定窑选一枚。碗足托子孔，圜枘合以皆。有如离而聚，是理难穷推。五字纪颠末，丰城别寄怀。
古玉章歌
作者：弘历
朝代：清
体裁：古风

玉章裒聚八十枚，穆如古色彬琼瑰。向曾十六拟元凯，兹四倍之诚富哉。重检旧有合印统，亦非广事蒐罗材。爵秩凡五地名一，五十有四人名偕。通用吉语乃二十，各依其类以次排。斗检形质期必合，商彝夏鼎相追陪。黄姬水序称顾氏，务多失实非精裁。其人其物今安在，后今视昔冁然咍。
古玉轴头
作者：弘历
朝代：清
体裁：古风

古玉轴头长二寸，围一寸有分寸五。截为二一则琢韘，一则就围圆刻宝。宝文曰古稀天子，用以抑埴书画可。韘则佽手觉太粗，中规削半留半取。削者玉质乃全呈，留者缛华原作土。或者用之日以长，受汗气仍玢璘吐。既思臂病用不数，刻咏何为意微怃。
古玉韘
作者：弘历
朝代：清
体裁：古风

古玉实今韘，今韘犹古名。古韘不适用，钩弦艰挽盈。名实两俱收，四鍭如树呈。何异序嘉宾，行苇咏岐京。
古琴
作者：弘历
朝代：清
体裁：古风

古桐三尺剡以丝，黄金丁星间作晖。声丝音晖主辅毗，龙龈凤额相差池。漆古断作鳞之而，春风骀荡花融怡，秋霄明瑟月皎兮。壶峤出海高巍巍，流泉若咽若奔驰。枞金戛玉明堂仪，空山无人胎仙飞。风车雨马云霞衣，蝉哀雁肃幽兰猗。天地事物神人祗，万状惚恍皆可为。情忻情戚俄而移，惟君妙指所命之。此一大士号闻思，清净不涉离与微。
古秀亭
作者：弘历
朝代：清
体裁：古风

四柱限地势，十笏犹未至。曲转接两廊，聊尔为点缀。居然以小胜，几上芸编置。随分看一卷，其中无限味。
古秀亭
作者：弘历
朝代：清
体裁：七言绝句

度来十笏犹为少，纳以三千亦觉馀。试凭绿窗静观物，应知此语信非虚。
古秀亭
作者：弘历
朝代：清
体裁：古风

曲廊角有亭，亭迥廊级登。都无十馀步，俨具高下形。培塿孰卑低，泰山孰崚嶒。安名与立字，总属人呼称。何当去言诠，澹然无外营。古亭秀而野，坐此悦性灵。
古秀亭
作者：弘历
朝代：清
体裁：七言绝句

突兀当亭峙古柯，春来新叶未抽科。个中意趣秀无尽，岂在菁葱满树罗。
古秀亭
作者：弘历
朝代：清
体裁：七言绝句

额是今名亭古秀，名虽今额亦多年。庭中乔木不知古，老干槎枒影渐迁。
古筑城曲效元微之体亦反其意也兼用其韵
作者：弘历
朝代：清
体裁：古风

伊犁无绰罗，驻我镇抚兵。耕牧有馀閒，命之坚筑城。守望不可阙，其实非防贼。何曾捉民丁，事半功倍得。游辞惯腾口，问汝复能否。哈萨及布鲁，岁岁请安走。贡马敢称和，往来城下过。将军坐令拜，虎帐高峨峨。抱杵事颇烦，加赐颁德言。室家有恒产，东望玉门关。
古箑头三首 其一 王武桃花杨柳
作者：弘历
朝代：清
体裁：七言绝句

试问陌头牵别恨，何如洞口引仙缘。勤中合写非无意，欲借清风示画禅。
古箑头三首 其三 陆治梧桐蜡觜
作者：弘历
朝代：清
体裁：七言绝句

蜡觜翻翔萋菶枝，口衔金子咽犹迟。一般名字两般物，谁主谁宾各不知。
古箑头三首 其二 孙枝秋原策骑
作者：弘历
朝代：清
体裁：七言绝句

野水断桥芦荻苍，高槐花色半开黄。短亭策骑伊谁氏，似赴长安举子忙。
古籁堂
作者：弘历
朝代：清
体裁：古风

乔木几百年，森森峙庭宇。树见屋数更，屋对树恒古。识得有为者，让却天然计。飒沓籁声寒，净扫能与所。
古籁堂
作者：弘历
朝代：清
体裁：古风

团殿据埤堄，搆筑由金源。树胥尔时种，六百春秋论。当窗一株桧，盘盖枝郁繁。来往所必憩，题多自觉烦。习习古籁吹，借以扫絮言。
古籁堂
作者：弘历
朝代：清
体裁：古风

承光殿多古松柏，松柏古故籁亦古。我非臆度为此言，辽金风月原此所。尔时风籁岂殊斯，斯际彼人仍听否。
古籁堂
作者：弘历
朝代：清
体裁：五言律诗

谡谡拂虚牖，泠泠来广筵。有声祗金石，何物更蹄筌。团盖一十丈，少言五百年。今朝几务简，略得久周旋。
古籁堂
作者：弘历
朝代：清
体裁：七言绝句

轻翻谡谡复泠泠，白雪培根枝蔚青。一晌凭窗听古籁，憬思曾亦古人听。
古籁堂口号
作者：弘历
朝代：清
体裁：七言绝句

松桧古因籁成古，参天无碍布阴森。金元明已沧桑阅，不改萧萧谡谡吟。
古籁堂有感
作者：弘历
朝代：清
体裁：古风

团城上乃平，金源遗殿宇。植松六百年，风籁因成古。近每翻金史，世宗实钦许。不忘旧家风，孙曾丧厥绪。聪听徒有言，切切惕心所。
古籁堂率述
作者：弘历
朝代：清
体裁：古风

太古此天地，太古此风月。斯堂籁称古，名因古栝发。栝虽老他树，生自金源勃。以视嵩阳植，籁古千载越。偓佺遗尧物，古更嵩阳突。展转溯厥初，古固不可竭。惟其不可竭，谓斯古亦达。乔枝落落鸣，那管閒批抹。
古芳书屋咏杏
作者：弘历
朝代：清
体裁：五言律诗

老杏峙堂陬，春风花发稠。因缘今适值，种植昔谁留。通体虽非稚，标姿终是柔。如将漱六艺，于古润芳酬。
古谣
作者：弘历
朝代：清
体裁：古风

一南一北雁与燕，一长一短夏复冬。一翻一覆人情幻，一消一息天道公。
古遗堂
作者：弘历
朝代：清
体裁：七言绝句

堂阯元明号古遗，春阴琼岛久如斯。文王之六荡之八，一再言焉鉴在兹。
古遗堂
作者：弘历
朝代：清
体裁：七言律诗

山阳迤逦到山阴，石洞㟏岈步入深。理境由来鲜穷尽，古堂宛在閟嵚岑。奇幽未许画图缋，至静雅宜诗句吟。岂不元明阅风月，朅思遗者一关心。
古遗堂
作者：弘历
朝代：清
体裁：七言绝句

岩畔小堂号古遗，古人曾此赏宜思。殷鉴不远近在夏，景抚熙和敢即怡。
古遗堂
作者：弘历
朝代：清
体裁：古风

明之琼华岛，元之万岁山。篑土自弗移，称谓从改删。古殿变沧桑，今堂枕孱颜。而山犹古遗，额堂兴偶关。后视今犹昔，不改者本閒。
古遗堂
作者：弘历
朝代：清
体裁：七言绝句

金元明已逝如驰，阅世堂犹称古遗。既曰古遗今对者，深长可不惕然思。
古遗堂口号
作者：弘历
朝代：清
体裁：七言绝句

不问阶芜及盎梅，虚堂适可小徘徊。盘阴三百年松郁，是实古之遗直哉。
古遗堂口号
作者：弘历
朝代：清
体裁：七言绝句

著额安名各别区，随方纳景顿成殊。一株古树当庭直，彷佛其人叔向乎。
古铜章歌
作者：弘历
朝代：清
体裁：古风

鸟遗神迹皇颉循，书传六体篆最真。�嵝石鼓传鸿文，依稀星斗悬高雯。求其近是当于秦，汉承其法徵据陈。拨蜡铸金镌泐匀，封邑爵号犁然分。讵惟鉴古怡心神，藉考数千年革因。谁搜奥衍金薤珍，藏弆已久典内人。屏挡惟谨错置纷，重排次命翰苑臣。乃得列眉指掌纹，斗检坛纽各斑□。翠光褐色古且新，龟文斜列栉龙鳞。鼎彝之侧席上宾，静为瑞星动矞云。
古铜鉴歌
作者：弘历
朝代：清
体裁：古风

轩辕液金作神物，德合天地明日月。阴阳精气此蕴郁，万八千春岂湮没。丁甲护持魑魅韨，中圆光外绿云蔚。如星重轮丽天阙，四灵五岳卒难核。汉唐俗制气早夺，其祥应不让屈轶，以烛贤奸洞心骨。
古镜
作者：弘历
朝代：清
体裁：五言绝句

古镜锈轻云，无那杨妃垢。一朝磨治之，照物还如旧。
古长城
作者：弘历
朝代：清
体裁：古风

延袤古长城，东西数万里。其说出蒙古，克勒木迤逦。汉书称龙堆，仿佛疑即此。蜿蜒走山川，见田岂谬拟。向曾为之记，浅言抉深理。天地自然生，南北限以是。设云人力为，早应就堕圮。然今果限谁，内外一家矣。
古陶缶歌
作者：弘历
朝代：清
体裁：古风

鸟卵其形口在腹，腹椭口弇德能畜。制贻太古匪今俗，坎离既济质惟朴。用缶鼓缶羲经卜，浑仑善好无薜暴。土蚀万年黝以穆，寿逾金石贵珠玉。簠簋敦彝下风伏，徒纪癸丁及仲叔。陶于河滨此其躅，承浆酌酒来百福。
古风
作者：弘历
朝代：清

矗矗山头峰，忽为山下道。泛泛水中萍，倏作原上草。何异人间世，梦幻频颠倒。朱墨分贵贱，彭殇齐寿夭。万境何萦心，潇洒舒怀抱。池水淡以深，一泓秋月皎。黄金镂为钿，明珠饰为珥。袅袅瘦腰肢，若不胜罗绮。佳人命多蹇，嫁与薄情子。劝君觅封侯，出门求金紫。虽去万里遥，脉脉甘守此。朝游花陌间，暮宿青楼里。终老迄无成，妾身安所恃。有客天一方，遗我尺幅书。开缄肃起拜，如获双明珠。还君以空函，非缘友道疏。相思在衷曲，覼缕不能抒。明月照高楼，上有窈窕人。秋风冷蕙带，舞袖欲生尘。肠断望斑骓，心灰忆锦鳞。叠我鸳鸯被，收我芙蓉茵。相思隔万里，罗帐为谁春。独树少嘉荫，两树阴扶疏。彼此相托藉，春风摆叶初。茏葱森天宇，绿影含绮疏。雨露岂有私，生理颇自殊。忽然萎其一，孤立等无徒。草木尚如此，交情慎莫渝。秋风西北来，庭砌凉以清。玉魄映疏梧，唧唧寒蛩鸣。双星在河汉，新伤离别情。谁家砧杵动，良人方远征。而我晏然卧，凉飔拂画楹。残梦回枕簟，吟哦月影明。
古风·其一
作者：弘历
朝代：清
体裁：古风

建极抚五辰，执中御八埏。望道而末由，朝夕增惕乾。曩余佩古训，治理颇能言。行之捍格多，乃悟实践难。克已苟未至，其失已大焉。如木斯有本，如水斯有源。源本或有乖，设施亦徒然。触日堪警心，小子其慎旃。
古风·其一
作者：弘历
朝代：清

矗矗山头峰，忽为山下道。泛泛水中萍，倏作原上草。何异人间世，梦幻频颠倒。朱墨分贵贱，彭殇齐寿夭。万境何萦心，潇洒舒怀抱。池水淡以深，一泓秋月皎。
古风·其七
作者：弘历
朝代：清

秋风西北来，庭砌凉以清。玉魄映疏梧，唧唧寒蛩鸣。双星在河汉，新伤离别情。谁家砧杵动，良人方远征。而我晏然卧，凉飔拂画楹。残梦回枕簟，吟哦月影明。
古风·其三
作者：弘历
朝代：清
体裁：古风

天道有循环，培栽而覆倾。人道有损益，好谦而恶盈。君子审厥几，处夷乃若惊。况乎持大宝，骄满毋或生。人君惟一心，干者万计迎。纪纲苟稍紊，调剂安可凭。忧其所可恃，惧其所可矜。善医善计者，其道良足称。
古风·其三
作者：弘历
朝代：清

黄金镂为钿，明珠饰为珥。袅袅瘦腰肢，若不胜罗绮。佳人命多蹇，嫁与薄情子。劝君觅封侯，出门求金紫。虽去万里遥，脉脉甘守此。朝游花陌间，暮宿青楼里。终老迄无成，妾身安所恃。
古风·其二
作者：弘历
朝代：清

暮出城东门，见彼耘田者。伛偻畦垄间，红日正西下。挥汗立片时，薰风散平野。指日卜西成，篝东赛秋社。还忧租税重，催迫不相假。终岁事辛勤，农夫莸利寡。
古风·其二
作者：弘历
朝代：清
体裁：古风

重华恊帝治，辟门延英俊。如茅斯拔茹，贤才乃奋迅。其源苟不清，所用安可信。求者为虚声，应者为干进。譬珠在深渊，鱼目难容混。譬玉在完璞，瑕瑜慎所遴。履信而尚贤，庶乎天助顺。
古风·其五
作者：弘历
朝代：清

明月照高楼，上有窈窕人。秋风冷蕙带，舞袖欲生尘。肠断望斑骓，心灰忆锦鳞。叠我鸳鸯被，收我芙蓉茵。相思隔万里，罗帐为谁春。
古风·其六
作者：弘历
朝代：清

独树少嘉荫，两树阴扶疏。彼此相托藉，春风摆叶初。茏葱森天宇，绿影含绮疏。雨露岂有私，生理颇自殊。忽然萎其一，孤立等无徒。草木尚如此，交情慎莫渝。
古风·其四
作者：弘历
朝代：清

有客天一方，遗我尺幅书。开缄肃起拜，如获双明珠。还君以空函，非缘友道疏。相思在衷曲，覼缕不能抒。
古风·其四
作者：弘历
朝代：清
体裁：古风

郁仪催朱轮，如驹迈隙过。玩愒以消时，老大将如何。云立立犹未，有成成则那。披卷漫流连，抚景漫吟哦。愿言励初志，毋为徒延俄。凡事待知悔，其失亦已多。
古香斋
作者：弘历
朝代：清
体裁：七言绝句

到处书斋号古香，每因稽古自徬徨。三谟二典分明在，捍格施行空望洋。
古香斋口号
作者：弘历
朝代：清
体裁：七言绝句

重华斋额泐东厢，处处题斯志弗忘。却是简编一披古，即惭言行有何香。
古香斋有感
作者：弘历
朝代：清
体裁：七言律诗

到处书斋颜古香，取名六十一年长。几曾书史得真味，祗觉昔今度幻光。修已蓬心惟有愧，治人蒿目更无方。对时又值春和候，汉诏勤民那可忘。
古香斋题壁
作者：弘历
朝代：清
体裁：五言律诗

书屋诚清绝，翛然水石边。时来听泉响，独坐爱岩悬。日永人偏静，斋深爽更延。忘言翻旧卷，髣髴话当年。
句容道中·其一
作者：弘历
朝代：清
体裁：七言绝句

扬子登舟指秣陵，中途易马度江乘。菜花引蝶麦藏雉，画里溪村农事兴。
句容道中·其三
作者：弘历
朝代：清
体裁：七言绝句

小儿已长老年多，纵令随观不禁诃。五十帛需七十肉，孜孜为虑应如何。
句容道中·其二
作者：弘历
朝代：清
体裁：七言绝句

迤南峻岭北长江，天堑真称险莫双。底事古来恃险者，竖幡频见出城降。
句容道中作
作者：弘历
朝代：清
体裁：五言律诗

路舍舟而骑，俗觇漓与厖。红围山下墅，白间柳边江。寺僻僧常独，春深燕每双。明朝临建业，访古六朝邦。
句容道中作
作者：弘历
朝代：清
体裁：五言律诗

遵陆大江边，衢平直似弦。所欣宜北马，乃觉胜南舡。麦穗秀将实，菜花开以全。三茅曾不问，我意匪求仙。
可亭朱先生
作者：弘历
朝代：清

皇考选朝臣，授业我兄弟。四人胥宿儒，徐朱及张嵇。设席懋勤殿，命行拜师礼。其三时去来，可亭则恒矣。时已熟经文，每为阐经旨。汉则称贾董，宋惟宗五子。恒云不在言，惟在行而已。如坐春风中，十三年迅耳。先生抱病深，命舆亲往视。未肯竟拖绅，迎谒仍鞠？。始终弗逾敬，启手何殊尔。呜呼于先生，吾得学之体。
台城
作者：弘历
朝代：清
体裁：七言律诗

崥�寒城噪乱禽，台城遗迹半荒今。舍身同泰无回志，揖盗东华可悔心。帝释天龙难救济，青袍白马亦销沉。慢訾鹫羽流王屋，广掖当年事欲寻。
台头行馆作
作者：弘历
朝代：清
体裁：七言律诗

淀中阜处说台头，旧有行斋备舣舟。入室三春正佳日，登楼四面俯清流。于斯适矣略心恧，谓此多哉遂事由。蟹断鱼梁胥在望，水乡民计为咨诹。
台尼堪
作者：弘历
朝代：清
体裁：七言律诗

外兰昔日正王师，三逆遗群亦戍兹。万里流迁怨谁致，百年户口庆今滋。即看多稼连冈熟，那觉严寒傍塞奇。试语尼堪归故土，转应哀吁叹仳离。
台湾总兵奎林按察使万钟杰奏报早稻收成八分诗以志慰
作者：弘历
朝代：清
体裁：古风

海疆杂处民风嚣，弹压乱后资大僚。迩来俗略减偷佻，正宜休养农务调。其地候暖收更饶，兹称早稻中稔邀。旸雨时若协气昭，闾阎安堵盗贼消。幸哉南顾慰远翘，此方望雨仍心焦。
台湾战图补咏四首 其一 大埔林之战
作者：弘历
朝代：清
体裁：七言律诗

诸罗围解迤南通，斗六门当所必攻。不与暇因操胜计，破其坚乃易成功。路经三埔皆酣战，贼拥千群尚肆讧。大膊大鞣消顷刻，雄风何异捲飞蓬。
台湾战图补咏四首 其三 大武垄之战
作者：弘历
朝代：清
体裁：七言律诗

首逆已从内山获，次惟南路大田存。当车尚作螳臂计，武垄空传蚁阵屯。攫戾破坚千队奋，駾惊喙窜一时奔。舟师更遣预防海，馀狈真成釜底魂。
台湾战图补咏四首 其二 集集埔之战
作者：弘历
朝代：清
体裁：七言律诗

攻开大里逆潜逃，领众追踪布置牢。齐率健兵涉溪险，别差精骑据峰高。有奔无路贼投水，恩并威行士饮醪。此是内山第一战，首凶将逮釜其膏。
台湾战图补咏四首 其四 枋寮之战
作者：弘历
朝代：清
体裁：七言律诗

枋寮武垄比邻接，败后贼人聚守岑。颇解沿山截后路，那防�队出深林。蜂屯蚁杂都丧胆，倡乱逞奸尔悔心。投海沙虫不计数，大田山窜待生擒。
台湾提督哈当阿等奏报早稻收成九分有馀诗以志慰
作者：弘历
朝代：清
体裁：古风

海外县厅少，幅员数百里。而夏收每早，农功第一喜。九分更有馀，亦邻上稔矣。况兼资内地，漳泉尤近迩。逆靖民气安，风俗较前美。斯亦心所关，益慎调谐理。
台湾提督哈当阿道员杨廷理奏报早稻收成八分有馀诗以志慰
作者：弘历
朝代：清
体裁：七言律诗

一厅三县属却广，早稻八分报有馀。鱼米乡仍资内地，闾阎风久靖安居。抚兹海晏年丰彼，益切戒盈畏满予。北塞南瀛幸时若，惕然方寸敢舒如。
台湾提督奎林布政使万钟杰奏报生番虔请赴京祝寿诗以志事
作者：弘历
朝代：清
体裁：五言律诗

生番巢内山，化外教无颁。靖逆嘉力助，朝正厚赐还。路三胥羡社，呼万愿随班。虽曰弗关政，国威鬯海寰。
台湾提督奎林等报收早稻八分诗以志慰
作者：弘历
朝代：清
体裁：五言律诗

五月收早稻，他方致鲜同。已欣接民食，况复穫中丰。闽郡仍资济，海疆早偃功。相于谨武备，永靖惬深衷。
台麓寺
作者：弘历
朝代：清
体裁：五言律诗

山寺台之麓，襟溪复带峰。前三正如是，不二即真宗。春色那藏杏，禅心且付松。长城岭回望，岚霭蔚重重。
台麓寺
作者：弘历
朝代：清
体裁：古风

灵鹫中峰据，斯麓实南屏。气象已觉殊，入路所必经。精蓝坦向阳，日面月面呈。佛大圆镜智，随处示色形。百千万亿身，是一非一明。左侧列静室，微嫌点缀精。成事久不说，遂与春夕停。旧句历历观，适可悦性灵。
台麓寺
作者：弘历
朝代：清
体裁：五言律诗

蜿蜒台之麓，祗园特地排。闻钟遥识路，入户遂循阶。北望郁葱处，中多相好皆。如云尝鼎味，此是一脔佳。
台麓寺
作者：弘历
朝代：清
体裁：七言绝句

雪中宿去雪晴旋，益喜山容翠且妍。小忆前遭期后度，㬅殊无语祗如然。
台麓寺
作者：弘历
朝代：清
体裁：古风

震旦之佛宇，崇台峙以五。中天而悬居，右弼更左辅。万壑曼千岩，面前列樽俎。斯为台之麓，初步超尘所。即有招提寺，庄严建以古。如是瞻色相，而弗可目睹。非我创是言，金刚明示语。
台麓寺作
作者：弘历
朝代：清
体裁：古风

五台梵宇如丛林，第一琳宫即台麓。度长城岭不十里，结构是间据林谷。尚有涌泉在此东，岁久废颓未兴筑。明朝即可礼鹫峰，止顿台怀留信宿。川名射虎仰威棱，重过碑亭心肃穆。金容月相原如如，而我重来阅五熟。其旁行宫亦旧有，室宇无多幽事足。背依峭壁高摧崣，绿云滃郁饶佳木。时有天风翻翠涛，寒逼衣裳怯春服。弹指光阴谩忆昔，当前印證狮王躅。
史杠杏花麻雀
作者：弘历
朝代：清
体裁：七言绝句

双雏相倚枝头宿，老雀飞来唤不醒。祇有其雄若无事，杏花深处独梳翎。
右部哈萨克及塔什罕城回人布鲁特部首领胥来觐谒恰至山庄曲宴示恩点笔成什
作者：弘历
朝代：清
体裁：古风

罢争归化信堪嘉，举踵延颈岂计遐。向日心殷身忘倦，敷天无外总为家。讵期葱岭殊言侣，也厕田盘曲宴加。南苑纡临俾扈驾，视前来者肯教差。输忱乘传走陪臣，万里馀程日六旬。赐食山庄礼粗习，随围海子惠重申。献芹乃解归俘党，赉币何妨不受人。自是开门胥识义，应教漏网共怀仁。
右部哈萨克归化遣使朝贡诗以纪事
作者：弘历
朝代：清
体裁：七言律诗

偏师西海剿逋逃，取便恩宣杂种曹。岂谓解纷更释难，匪徵目宿与葡萄。情歆左部荣同被，德惭两阶会偶遭。厚往薄来九经式，持盈保泰一心操。
叶尔奇木驿贡石榴蘋果木瓜三种诗以纪事
作者：弘历
朝代：清
体裁：七言律诗

大宛天马早歌徕，果品惟三致自回。张协金牙斯漏赋，牂牁蒟酱此殊开。讵曾燕赵移根往，且共琼琚包贡来。慎德何须却食物，兢兢敢诩昄章恢。
司河诸臣各报南北漕运事宜诗以志慰
作者：弘历
朝代：清
体裁：七言律诗

迩年转漕饬诸司，次第封章满志披。淮泗首帮黄稳渡，豫齐新运德开宜。并资汶水得相济，且入天津行弗迟。慰志可期符去岁，春霖继否尚廑之。
叹仪考
作者：弘历
朝代：清
体裁：古风

伏汛才过秋汛临，河防南北时廑心。忽报时和驿平漫，不日堵筑患未深。无何仪考复报漫，大河掣溜巨浪侵。览奏似非漫而已，饬戒讳饰勖力任。抚臣续奏被水况，南望赤子愁不禁。仪封城坚尚无恙，考城入水叹胥沉。幸民移居大堤上，村庐半付波臣湛。哀哉豫民夫何辜，甫逭旱继被沴霪。秋禾徒看苗而秀，秀而未实逢涨淋。空言妥办亦何益，为之截米发帑金。外吏难称无米炊，此而弗妥罪自寻。南望赤子愁不禁，燮调无术惭成吟。
各省胥有报昨冬及新正得雪者诗以志事
作者：弘历
朝代：清
体裁：古风

昨仲冬之旬，被雪四寸暨。浸寻遂望泽，寸馀昨甫被。因翻各省报，沾膏以次第。大都盛近京，批慰兼增愧。保阳及畿县，腊底五寸至。东省亦年前，五六寸获瑞。山右并各属，二三寸为次。豫省则实幸，新正五寸积。明知春正长，非不可待际。恐此自宽心，即近自满意。行庆答众诚，成吟示己志。
合云亭·其一
作者：弘历
朝代：清
体裁：七言绝句

一天门里步天阶，圣迹依然此勒崖。记取岱宗初入路，荡胸云已净尘怀。
合云亭·其二
作者：弘历
朝代：清
体裁：七言绝句

小阁三间梵宇西，偶来临眺足拈题。白云晻蔼亭边合，应似桃花洞口迷。
合碧亭
作者：弘历
朝代：清
体裁：七言绝句

两峰今日辟岩扉，背后嵚岑画障围。恰俯一池清澈镜，倒涵影像示禅机。
合碧亭
作者：弘历
朝代：清
体裁：七言绝句

首夏诸峰绿叶齐，纷如高蔚复低萋。坐来四柱看一合，孰与为之端及倪。
合碧亭口号
作者：弘历
朝代：清
体裁：七言绝句

林碧四围水碧下，荟于一俯仰之中。奚妨即景参合相，相匪空空相自空。
合翠轩
作者：弘历
朝代：清
体裁：七言绝句

千林未吐叶交枝，翠合休嫌遮莫迟。恰似拈毫属咏际，无妨腹藁默存之。
合翠轩
作者：弘历
朝代：清
体裁：古风

夏叶既吐齐，四邻合一绿。甘�复时洒，菁葱总如沐。已自连槐榆，漫惜混松竹。云轩揽翁蒙，林关辟簇�。莫拟青琐观，斯堂实非玉。
合翠轩
作者：弘历
朝代：清
体裁：古风

夏轩名合翠，而我来斯春。御柳方欲稊，遥哉绿叶新。其实尚艰责，其名那易循。会有合之时，流阴讵逡巡。
合翠轩
作者：弘历
朝代：清
体裁：七言绝句

新叶两三见吐曾，春徂荏苒夏临仍。谁知往返跸途里，翠合翻怜得尔能。
合翠轩
作者：弘历
朝代：清
体裁：七言绝句

新叶行将发故枝，和风暖律日昌怡。轴帘最好凭楹望，正是高轩合翠时。
合翠轩
作者：弘历
朝代：清
体裁：古风

春气始将和，春光尚云稚。冻枝渐柔苏，吐叶实则未。书轩观题额，乃名曰合翠。却似弗相副，而实无害义。会有菁葱时，何必急此际。
合翠轩
作者：弘历
朝代：清
体裁：五言律诗

柯迥与枝低，一时绿尽齐。是谁张广幕，正尔羃横题。晓露承来润，晚禽归欲迷。雍喈岂可望，空此对萋萋。
合翠轩
作者：弘历
朝代：清
体裁：七言绝句

疏轩惟称夏初时，仰眺犹艰合翠枝。似觉枝头如有谓，驹阴即至漫嫌迟。
合翠轩口号
作者：弘历
朝代：清
体裁：七言绝句

忆得春初小憩迟，书轩未到又经时。今朝倚槛偶凭望，翠合新林迅若斯。
吉林土风杂咏十二首 其一 威呼
作者：弘历
朝代：清
体裁：七言律诗

取诸涣卦合羲经，舴艋评量此更轻。刳木为舟剡木楫，林中携往水中行。饱帆空待吹风力，柔橹还嫌划水声。泥马赊枯尤捷便，恰如骑鲤遇琴生。
吉林土风杂咏十二首 其七 施函
作者：弘历
朝代：清
体裁：七言律诗

谁云瓠落不中材，虚受天然器量恢。泉贮云浆消旧渴，春篘石冻酦新醅。早嗤轇釜催人去，何用脩筒引水来。可供瓶罍谢梁栋，孰非造物善栽培。
吉林土风杂咏十二首 其三 法喇
作者：弘历
朝代：清
体裁：七言律诗

架木施箱质莫过，致遥引重利人多。冰天自喜行行坦，雪岭何愁岳岳峨。骏马飞腾难试滑，老牛缓步未妨蹉。华轩诚有轮辕饰，人弗庸时奈若何。
吉林土风杂咏十二首 其九 霞绷
作者：弘历
朝代：清
体裁：七言律诗

蓬梗糠秕膏傅涂，茅檐夜作每相需。绩麻乍可呼灯婢，耽奕非关诮烛奴。最爱燄辉一室朗，那辞烟染满窗乌。葛灯笼是田家物，勤俭遗风与古符。
吉林土风杂咏十二首 其二 呼兰
作者：弘历
朝代：清
体裁：七言律诗

中通外直求材易，暮爨晨炊利用均。曲突徙薪诚上策，焦头烂额更何人。疏烟土锉烹蒸便，夜雨荆筐盖覆频。却有千年辽海鹤，蓦疑华表话前身。
吉林土风杂咏十二首 其五 赛斐
作者：弘历
朝代：清
体裁：七言律诗

质古惟称以木为，曲长且椭进餐宜。鼎中底用轻染指，座里应教笑朵颐。无下奢哉嗤彼箸，有救便矣藉兹匙。青泥坊底芹香处，杜老居然得句时。
吉林土风杂咏十二首 其八 拉哈
作者：弘历
朝代：清
体裁：七言律诗

乘屋居閒事索绹，经营妇子共勤劳。禦寒塞向诸凡预，施墁编麻要取牢。出气天窗柱左右，通烟土锉炕周遭。室家豳馆风犹在，惭愧宫庭雉尾高。
吉林土风杂咏十二首 其六 额林
作者：弘历
朝代：清
体裁：七言律诗

庋楣横版当中厨，家计精粗个里俱。鼠闹欲投还忌器，爵飞同量不妨觚。灶间那识薪为蜡，几上常看皮是乌。淳朴遗规恭俭德，风声拟使遍黄图。
吉林土风杂咏十二首 其十 豁山
作者：弘历
朝代：清
体裁：七言律诗

�苧沤麻亦号笺，粘窗写牍用犹便。百番徒讶银光薄，万杵还轻越竹坚。但取供书何贵巧，便称铺玉讵能贤。高丽镜面寻常有，爱此淳廉旧制传。
吉林土风杂咏十二首 其十一 罗丹
作者：弘历
朝代：清
体裁：七言律诗

投石军中以戏称，手弹腕骨俗相仍。得全四色方愉快，何必三枭始绝胜。闺秀争能守炉火，儿童较远骤寒冰。无端胜负纷忧喜，獐鹿那知有许能。
吉林土风杂咏十二首 其十二 周斐
作者：弘历
朝代：清
体裁：七言律诗

巢处遗风藉桦皮，上檐侧壁总堪为。端誇不漏还胜瓦，岂虑频迁等奕棋。瓮牖绳枢犹未备，夏凉冬暖且相宜。五侯第宅皇州遍，芮鞫先型尔尚知。
吉林土风杂咏十二首 其四 斐阑
作者：弘历
朝代：清
体裁：七言律诗

榆柳弯弓弦檿丝，剡荆作箭雉翎翍。壮行幼学率由旧，蓬矢桑弧匪袭为。揖让岂知争君子，闿抨惟觉惯童儿。曾闻肃慎称遥贡，可惜周人未解施。
吉林览古杂咏·其一
作者：弘历
朝代：清
体裁：七言绝句

克商肃慎致梯航，楛矢陈庭理或常。未必幅员归北土，詹桓辞晋失誇张。
吉林览古杂咏·其三
作者：弘历
朝代：清
体裁：七言绝句

辽金以后率堪详，府设黄龙因见祥。地力三农真沃土，舟通百货宛江乡。
吉林览古杂咏·其二
作者：弘历
朝代：清
体裁：七言绝句

荒略山原限大东，汉唐纪载鲜精穷。购诗只有鸡林使，真鉴偏教幸白翁。
吉林览古杂咏·其四
作者：弘历
朝代：清
体裁：七言绝句

宣和声色恣情奢，压境难回劲旅加。可笑虱生幽五国，风流犹自号琵琶。
吉阳
作者：弘历
朝代：清
体裁：古风

良乡城西四十里，吉阳古村过迤逦。村翁不识为何名，我独欣其协易理。善诠斯者更曰谁，三策天人汉董子。昨朝西望雪意浓，今来积地犹尔尔。为虑酿寒碍发生，幸是麦苗尚未起。国以民本民食天，随处农功廑筹揣。曦光曭朗照迷离，渐觉皑皑向融矣。原成膏泽滋大田，吉哉阳德真无比。
同乐园得句
作者：弘历
朝代：清
体裁：七言律诗

月馀萦念一朝舒，同乐顾名幸不虚。岂以笙歌为共众，亦惟稼穑是廑予。树生花讶春昌矣，麦吐芽欣泽沃如。傍晚飘萧势未止，罢镫何碍节之初。
同福寺
作者：弘历
朝代：清
体裁：古风

园中无不具，缀景有梵寺。望日礼金仙，轻舆亦一至。四山收曙烟，千林晶晓霁。晅禾农卜熟，露草鹿饱脆。物无不被福，同哉普如意。
同诸王及大学士翰苑诸臣观莲六韵
作者：弘历
朝代：清
体裁：五言排律

明廷咨政暇，上苑对时良。载赏云霞卉，言携鸳鹭行。含飙承笋席，徼露坠银塘。缛锦方迎日，扬檀正纳凉。镜中妆绰约，画里袭芬芳。共喜蒙多祜，相期戒匪康。
同豫轩
作者：弘历
朝代：清
体裁：五言律诗

书轩同豫名，豫义绎思精。彰矣元贞嬗，艰哉刑罚清。合惟公以溥，戒在满斯倾。观象廑无逸，遑云际泰亨。
同豫轩
作者：弘历
朝代：清
体裁：七言绝句

书轩耐可法经寻，由豫勿疑朋盍簪。最是子渊能注易，求贤说尽圣王心。
同豫轩
作者：弘历
朝代：清
体裁：五言律诗

书轩颜额久，思义每殷衷。伊保训宜惕，羲皇卦可穷。亦云鉴昭彼，宁曰逸图躬。动欲不违众，庶几众豫同。
同豫轩
作者：弘历
朝代：清
体裁：古风

初律渐引达，俶气欲条鬯。行时宴藩屏，三接期情畅。紫阁筵有待，趯台景相望。斯焉先憩游，林麓依清旷。轩额顾名思，法经陈几上。顺动天地如，敕刑敢偏向。和乐愿同民，而更慎其放。
同豫轩
作者：弘历
朝代：清
体裁：七言绝句

周王爻象邹人语，每至轩斋缅义深。宽大十行均免漕，循名庶未负初心。
同豫轩
作者：弘历
朝代：清
体裁：七言律诗

埼岸周遭镜影皑，中央金碧焕瀛台。东南缀景兹堪憩，西北遵王方递来。窗俯六街验蕃庶，民犹三代慎栽培。曰同固可然艰矣，言倡斯非益戒哉。
同豫轩
作者：弘历
朝代：清
体裁：七言绝句

岁稔时和幸偶逢，又廑谷贱逮伤农。由言无易兹同豫，受益惟谦滋励恭。
同豫轩
作者：弘历
朝代：清
体裁：七言绝句

待备春筵每坐斯，循名不觉怵然思。一民不得所则怨，同豫之云未易期。
同豫轩
作者：弘历
朝代：清
体裁：古风

新旧萃藩封，三接不可缺。赉与宴并行，所以联情悦。涓休月之六，嘉飨荅韶节。同豫此临憩，紫光待整设。轩墀既静佳，瓯研亦清洁。羲经在棐几，玩象观辞说。雷出地奋轧，抚辰敬斯切。
同豫轩
作者：弘历
朝代：清
体裁：七言律诗

昔岁初春每一过，去年依例有新哦。光阴迅速诚堪讶，诗句频繁为底那。砌近松岩云盖密，窗临冰沼镜奁磨。绎思同豫当同孰，应在吾民叙九歌。
同豫轩
作者：弘历
朝代：清
体裁：五言律诗

步辇向南移，云轩据月陂。于焉斯小憩，耐可引深思。在易雷出地，循名象玩辞。金川廑远念，�逆正行师。
同豫轩
作者：弘历
朝代：清
体裁：七言绝句

行时实愿豫同民，又值开韶淑景新。绻彼茅檐蔀屋者，向隅宁止一其人。
同豫轩
作者：弘历
朝代：清
体裁：五言律诗

西苑例春宴，南池憩晓餐。徘徊聊待备，吟咏适清欢。篆鼎非烟结，华镫是昼看。豫同中与外，家法永绥安。
同豫轩
作者：弘历
朝代：清
体裁：七言律诗

西苑行春春未归，开年已觉盎韶晖。赐筵高阁待仪备，小憩文轩爱景徽。市俯六街欣既富，日临八谷卜如几。吾民同豫吾恒愿，豫在屡丰愿每违。
同豫轩
作者：弘历
朝代：清
体裁：古风

豫虽训为和，亦或解为佚。和固德之美，佚实行之失。和乐与民同，对时春正吉。佚荡求已适，致怨亦所必。思义择而行，公旦训无逸。
同豫轩
作者：弘历
朝代：清
体裁：五言律诗

首岁始行春，驾言西苑臻。书轩液池角，初律晓曦訚。竹爆闹街市，冰光闪柍桭。额名曰同豫，豫实愿同民。
同豫轩偶题
作者：弘历
朝代：清
体裁：七言绝句

世间好恶甚难齐，南北之强各异蹊。以一人同天下豫，何殊适越北辕輗。
同豫轩口号
作者：弘历
朝代：清
体裁：七言绝句

传曰先忧而后乐，书云暑雨与祁寒。书轩自昔额同豫，同豫为难为不难。
同豫轩口号
作者：弘历
朝代：清
体裁：七言绝句

同豫寓因同乐意，羲经顺动亦甄心。希之刑罚清民服，挈要应惟一字钦。
同豫轩口号
作者：弘历
朝代：清
体裁：七言绝句

同豫由来久额轩，初年景物又堪论。陡思僻壤穷乡者，两字循名未易言。
同豫轩口号
作者：弘历
朝代：清
体裁：七言绝句

每临此地待春筵，思义顾名为恧然。暑雨祁寒怨咨有，谓云同豫岂其然。
同豫轩得句
作者：弘历
朝代：清
体裁：七言律诗

因迥为高得轩榭，蜃窗俯处见闾阎。对时育物恒关切，士习民风藉验觇。春色满皇州入咏，后乐以天下同忺。心殷保泰戒鸣豫，周易分明注福谦。
同豫轩得句
作者：弘历
朝代：清
体裁：七言律诗

太和诘旦御胪传，西苑更衣取静便。雨后峰姿都渥若，风前竹韵特悠然。窗临阛阓民藏富，治协柔刚志体乾。同豫端知在时若，敢因怡肆益因虔。
同近支宗藩及御前大臣侍卫并回部郡王霍集斯等赏荷即事得句
作者：弘历
朝代：清
体裁：七言律诗

自春徂夏雨旸若，五沃花开日甚长。笑我秋来才一赏，孤他湖里冠群芳。为衣端祇宜彼沅，比义还思逊尔常。霍集斯兼令陪宴，直称此信是天堂。
名画荟珍 其一 王维围棋图
作者：弘历
朝代：清
体裁：七言律诗

儒服黄冠对奕盘，缁流袖手坐旁观。鍊师自擅还丹术，开士贲来覆釜餐。平路崄巇此了了，幻途名象任般般。艺林牛耳谁当执，早有人登诗画坛。
名画荟珍 其七 马远竹林僧奕图
作者：弘历
朝代：清
体裁：七言律诗

万玉萧森翠影韬，间间斗局见方袍。六波罗蜜无争义，八不还中有死鏖。此胜彼输齐放下，怡情适性且相遨。依稀莲社为清会，背立之人定姓陶。
名画荟珍 其三 黄筌丛菊图
作者：弘历
朝代：清
体裁：七言律诗

谁云花事有穷时，孤注请看设女夷。黄白谩论入谱朵，高低总是傲霜枝。冷香宜自风前度，瘦影偏于月下披。画院宣和此津逮，试从勾渲认丰姿。
名画荟珍 其九 赵雍五湖风月图
作者：弘历
朝代：清
体裁：七言律诗

争利分明传范蠡，扁舟长往又从斯。吴颠越踬胥梦幻，月白风清无改移。断岸春波刺蒲际，归云远浦落帆时。膻芗个里人多矣，知复持竿钓者谁。
名画荟珍 其二 周昉宫人纨扇图
作者：弘历
朝代：清
体裁：七言律诗

抑为长信抑昭阳，默坐谁能识寸肠。聊得性莲栏外伴，忍教恨扇箧中藏。无心去理惊鸿舞，有发羞为堕马妆。便与世间留面目，犹胜赂画误王嫱。
名画荟珍 其五 李公麟文会图
作者：弘历
朝代：清
体裁：七言律诗

曲栏干侧老松阴，知已相于惬静寻。倚石不妨奇似貌，剥蕉毕竟觅无心。忘形何必轻簪组，阅世依然论古今。却笑阮嵇邻放荡，一时沉醉竹林深。
名画荟珍 其八 赵孟頫沙渚双鸳图
作者：弘历
朝代：清
体裁：七言律诗

两两鸳鸯戢翼栖，秋塘风定月华西。已欣对立波为镜，何必低飞浪作梯。笼槛有时仍聚首，釜鬵不入免调醯。鸥波亭上拈毫际，意寓南华与物齐。
名画荟珍 其六 李唐雪窗读书图
作者：弘历
朝代：清
体裁：七言律诗

朔风吹雪满千山，纵有交游绝往还。消得此时亲翰简，爱他古道照容颜。开窗坐处浑忘冷，入夜映来好是閒。欲笑引光凿壁者，个中三昧未容攀。
名画荟珍 其十 倪瓒南渚泊舟图
作者：弘历
朝代：清
体裁：七言律诗

买舟将欲赴吴淞，甫里勾留谩寄踪。几曲远山行且止，一时南渚兴偏浓。主为菊径陶元亮，客是竹林阮仲容。稍事经营易简淡，只缘属念在高峰。
名画荟珍 其十一 盛懋红叶书堂图
作者：弘历
朝代：清
体裁：七言律诗

霜染秋林深浅红，书堂疑在绛云中。依然不改惟独树，似者为谁立两翁。商酌吟情元与白，检参画格浩兮仝。平头奴子须频扫，软火煎茶胜爨桐。
名画荟珍 其十二 曹知白乔树草亭图
作者：弘历
朝代：清
体裁：七言律诗

一笠孤亭对渺茫，几株高树倍寻常。依稀清閟出尘格，伯仲香光选佛场。且喜联珍同阅古，更饶成珏两存唐。不胫罗致诚犹易，蒿目贤才愧莫当。
名画荟珍 其四 苏试岩桧图
作者：弘历
朝代：清
体裁：七言律诗

倜傥千秋自不磨，偶然游艺兴婆娑。四株桧有高低境，一例岩无分别科。全是游龙图夭矫，那须退鹢恨蹉跎。此翁磊磈多奇想，知复胸中意寓何。
后莽子行
作者：弘历
朝代：清
体裁：古风

将谓莽子少猖獗，不然刘藻何自刎。幸予闻信早易督，不然军务谁为准。疥癣岂足兴六师，土司遭燹亦堪悯。绿旗兵虽非勇战，守土之责调以近。比及阁督至滇南，早报藻也小弗忍。其时统军两总兵，廓清边徼威已振。因知莽子怯于雀，绿旗已足驱丛隼。孟艮整欠实贼巢，贼首弃之逃迫窘。阁督驰檄二统戎，务获贼首毋容隐。莽子之役毕于此，次第撤兵无事�。十三版纳昨蹂躏，招徕荒土俾勤垦。土赋不多亦正供，降旨豁免苏穷蠢。譬之庸愚御驽马，弗进于行徒伤吻。庖丁游刃有馀地，事在人为言益允。
后�纛行叠前作韵
作者：弘历
朝代：清
体裁：古风

树丸火米符祥占，孤军接应遂解严。整师救和阗玉陇，帕首蚁杂胥刘歼。将以三路进扫穴，侨如叔仲先潜觇。狼狈挈孥预遁去，二城降不劳矛锬。竞作铙吹迓主帅，徔今食饱眠亦酣。选卒前遮复后袭，义无返顾均雄男。线天碛地罙入阻，欲得虎子虎穴探。明瑞邀之库鲁克，以少胜众折祅欃。富德追及伊西洱，用强驱弱如扫蚕。鹿埵流汤贼屡败，获铳搴纛军威添。遁入异域卒献馘，飞来报捷红旗尖。凯旋携以贡武库，阿浑译出其文詀。亦知福善祸淫道，胡乃背德兴狂憸。敌忾致力众惟惜，事成志遂吾敢忺。
向东口号
作者：弘历
朝代：清
体裁：七言绝句

向东遍野麦尤多，晓露春烟润霭和。二寸泽沾透犹企，不知足奈此心何。
向仿杨补之三叠图箑留置此继思斋因叠前韵再题
作者：弘历
朝代：清
体裁：七言律诗

杨补之曾作野梅，仿其三叠写花开。戌秋遂以置斯去，卯岁依然见此来。何必玉华说艰致，恰欣金粟得相陪。香从离合中边嗅，是否画禅莫漫猜。
向北
作者：弘历
朝代：清
体裁：古风

向北多山田，二麦尚未收。黄萎弗成丛，定无五分酬。近京实胜此，幸因宿雪稠。岂其百里隔，雪泽顿尔殊。禾黍则毕种，亦得甘膏优。无处不课农，凭舆为增愁。
向绿轩
作者：弘历
朝代：清
体裁：七言绝句

徙倚轩前有所思，画情疑对李成枝。莫嫌发叶迟庭树，已是当春向绿时。
向绿轩
作者：弘历
朝代：清
体裁：五言律诗

檐楹豁可披，近远纳林姿。虽觉待嘉荫，却欣观俶熙。和风摇动矣，暖旭照临之。试看枝条意，都成向绿时。
向绿轩
作者：弘历
朝代：清
体裁：古风

真泉互潺淙，假山围荦峃。择向搆亭轩，弗取奢取朴。历历阅活画，泠泠听仙乐。春意方酝酿，春光未扬㩁。绕阶绿嫩莎，副名此先觉。
向绿轩
作者：弘历
朝代：清
体裁：七言绝句

虽迟万叶锁青候，已是千林向绿时。半晌敞轩聊纵目，还欣一带远山披。
向绿轩
作者：弘历
朝代：清
体裁：古风

高者树叶绿，低者稻苗绿。为绿虽云同，所向意有属。稻结实供食，树布阴玩目。有用与无用，其殊无待卜。雨后对芃芃，蓄眼慰以穆。
向绿轩口号
作者：弘历
朝代：清
体裁：七言绝句

嫩叶犹然未吐枝，坐轩一向意依迟。饶他檐额传春令，已是千林向绿时。
向绿轩得句
作者：弘历
朝代：清
体裁：七言绝句

几架疏轩向绿开，致幽林曲与溪隈。含光相映不相妒，岂是蓝青费品裁。
向绿轩有会
作者：弘历
朝代：清
体裁：古风

俯而视溪流，绿水已漪涟。仰以观庭木，绿叶犹未鲜。水木同清华，迟早偶殊焉。向者属有心，于斯较半全。不如轩受虚，无言付忘筌。
向绿轩有警
作者：弘历
朝代：清
体裁：古风

林叶未放绿，林轩却称向。向实意所存，绿待春之鬯。当其未绿时，向者应怏怏。人情弗大殊，于我岂无望。
向闻
作者：弘历
朝代：清
体裁：古风

向闻齐郑麦为秋，民天攸系今诚见。远町近陇绿意佳，夹道入观生慰羡。所历燕南赵北郊，亦有麦畴相杂间。菁葱较此总未逮，土俗民情各从便。耳食书生谓误农，禹谟未读何深谴。独惜未奉属车尘，应有后言从展转。既命驰驱戒羽林，骢马御史人更惮。凭舆历览喜复忧，迩来又苦狂风扇。数月之期纵可待，一犁之雨早已盼。灾馀赖此稍得济，所愿饼饵千家遍。巡行要为验幽风，休助还常惭夏谚。
向阳草
作者：弘历
朝代：清
体裁：古风

年前立春春气早，更兼霢霂春雨好。栽者培之古所云，向阳暖处有新草。嫩青遥见近不无，如茵如毯皆虚摹。文章大块始属稿，生意昌昌自此都。得暄沾润增颜色，枯莽空怀对隅泣。物犹如此人何堪，春雨春阳难遍及。吁嗟乎春雨春阳难遍及，对之怦然为蹰立。
向阳草
作者：弘历
朝代：清
体裁：古风

雪足立春早，融润地气升。孟月才过半，向阳草已萌。栽培有如是，大矣阳德亨。枯荄苏嫩绿，孚甲含新荣。与物乐春台，对时宜怡情。然予有馀思，东郊将举耕。去岁非丰年，补苴聊济氓。籽种宁不缺，缘此恒怦怦。向隅苟一夫，吾过惭怀萦。有喜何易言，无逸勉以诚。
吕祖洞
作者：弘历
朝代：清
体裁：七言绝句

墨胎古洞阅时年，应祷脩诚致意虔。云鹤仙仪为重整，祇求岁美不求仙。
吕祖洞
作者：弘历
朝代：清
体裁：五言律诗

红尘称进士，紫府注仙真。示异常留迹，徵灵每济人。烟霞九天近，芝术四时新。奠简星飞昴，依稀谒玉宸。
吕纪岩壑翎毛
作者：弘历
朝代：清
体裁：七言绝句

傍壑一双白鹤翁，崇岩绶带集林同。高卑位置殊失当，画者知其定热中。
吕纪芦花野禽用沈周题句韵
作者：弘历
朝代：清
体裁：七言绝句

芦叶芦花金籁候，一时物物具秋心。枝头根底呼群者，随意徘徊聚野禽。
吕翁山所过连山塔山皆我太宗文皇帝用武之地而吕翁山则生擒洪承畴处也盖有明末季骤加辽饷至八百馀万竭天下之力奉东北一隅未收片甲之用而兵食两诎人民离畔我太祖高皇帝一举萨尔浒而辽左之业成太宗文皇帝再举吕翁山而关西之势定今因叩谒祖陵亲履其地思经营草昧之艰难爰恭纪其事以示来许俾念祖宗得天下之不易益励守成之志亦以举其殷鉴明之鹿亡其必有所以失之之故也
作者：弘历
朝代：清
体裁：古风

连山相接塔山峰，沟濠壁堑凡几重。以守则固以战胜，将以勇气吞辽东。增募戍卒号百万，重臣经略操铁券。朝拜恩命暮缧绁，举棋不定曾无算。监军意气壮且豪，凌驾朝士如儿曹。绵山亘海排铁骑，谓当唾手成勋劳。太宗从容处以暇，精兵已伏杏山下。金支五色云上蟠，明卒望见魂惊怕。奔走禦侮多英贤，投石超距众閒閒。君臣一德功乃建，人心既单必格天。彼志离兮我志合，如枯易摧朽易拉。不数唐帝美良川，祇今战气犹森飒。陆血漂杵海尸浮，乘潮雁鹜随波鸥。一时破竹十三万，伤我十人厮卒俦。清流关侧擒皇甫，煌煌大业开疆土。河山带砺酬勋庸，于铄云龙与风虎。乃知皇天惟德亲，桓桓谟烈告后人。从来守成事不易，殷鉴应思鹿失秦。交则为泰塞则否，九重宴安岂宜恃。不见吕翁山畔上将降，犹设椒浆奠忠鬼。
君子有所思
作者：弘历
朝代：清
体裁：古风

井眉甃文石，辘轳引䋁丝。丝弱文石坚，此理夫人知。岁月展转久，丝痕石上遗。匪施琢磨功，缕缕深四围。新丝固无恙，旧石艰补治。乃知弱摧坚，其危反难持。蚁壤及线溜，君子有所思。拂拭青铜镜，欲以照丑美。将镜侧置前，见他不见已。乃知明贵正，苟偏明蔽耳。钩距有穷机，尺棰无尽理。君子有所思，万物备我矣。
君子有所思行·其一
作者：弘历
朝代：清
体裁：古风

君子有所思，所思悠且遐。休哉浑噩风，轩辕一梦馀。呜呼斯世兮，何日成华胥。
君子有所思行·其一
作者：弘历
朝代：清
体裁：古风

君子有所思，所思渺以长。斯民三代民，稽古溯虞唐。成规不可见，数字心传详。措施倘剌谬，安用言惭惶。
君子有所思行·其三
作者：弘历
朝代：清
体裁：古风

君子有所思，所思久以长。猗欤至治世，殷序周有庠。呜呼斯道兮，何以被黎氓。
君子有所思行·其三
作者：弘历
朝代：清
体裁：古风

君子有所思，所思劳实多。以人而治人，执柯还伐柯。师古贵师意，循迹徒舛讹。截趾适厥屦，匪愚之谓何。
君子有所思行·其二
作者：弘历
朝代：清
体裁：古风

君子有所思，所思苦民艰。休养日生息，繁滋逾百年。幅员倍前古，匪饥斯伊寒。安得遍寰中，岁岁丰大田。
君子有所思行·其二
作者：弘历
朝代：清
体裁：古风

君子有所思，所思闾阎间。耕九而馀三，有备乃无患。呜呼斯民兮，安得免饥寒。
君子有所思行·其五
作者：弘历
朝代：清
体裁：古风

君子有所思，所思秋复春。望道而未见，简编良具陈。呜呼斯后兮，何以淑其身。
君子有所思行·其六
作者：弘历
朝代：清
体裁：古风

君子有所思，所思切衷独。羲经居玩辞，曰无往不复。呜呼斯义兮，保泰责谁属。
君子有所思行·其四
作者：弘历
朝代：清
体裁：古风

君子有所思，所思不易得。刚柔每相反，克灼材与德。眷言具三有，资之亮百职。百职待简畀，讵能诿不识。
君子有所思行·其四
作者：弘历
朝代：清
体裁：古风

君子有所思，所思惄未已。宛然水一方，蒹葭徒采采。呜呼斯人兮，孰共缁衣美。
君子轩
作者：弘历
朝代：清
体裁：古风

一径入琅玕，三间藏宛委。众芳尚迟迟，万个祗如此。标形皆玉亭，作响乃金止。雅宜风月契，宁藉龙凤比。惟斯不改度，信足称君子。
君子轩
作者：弘历
朝代：清
体裁：五言律诗

吾亦爱箖箊，琅玕绕砌除。自将俗事远，如与善人居。古月度时白，清风拂处虚。从来戒旨酒，嵇阮岂希渠。
君子轩
作者：弘历
朝代：清
体裁：七言绝句

径曲琳琅遂入深，波光风影共清阴。恰如三友轩中对，一卷元人君子林。
君子轩
作者：弘历
朝代：清
体裁：七言绝句

曲径琅玕步以徐，书轩片刻适閒居。植中底合称君子，有节依然心复虚。
君子轩戏题
作者：弘历
朝代：清
体裁：古风

缚竹以为篱，篱中仍种竹。种者任茂生，缚者觉拘束。一般为君子，犁然殊祸福。戏欲问蒙庄，作何齐荣辱。
君莫非
作者：弘历
朝代：清
体裁：古风

凫胫短，鹤胫长，断长续短两俱殃。鸢飞天，鱼跃渊，高下易置非所便。狼在野，犬守户，苟殊其地各为苦。伯仁瘦，王万肥，自适其适君莫非。
吟红榭
作者：弘历
朝代：清
体裁：七言绝句

绿蔚青标画坐横，权当倚榭阁吟情。山灵偏是具神解，一树当窗恰染成。
吟红榭
作者：弘历
朝代：清
体裁：七言律诗

霜染横林沓嶂巅，开窗遥对画图悬。聊欣烂漫峰头缬，莫慢飘零谷口填。晚照每看霞影乱，晓凉常浥露华鲜。徘徊欲咏还停笔，两杜先予早着鞭。
吟红榭
作者：弘历
朝代：清
体裁：七言绝句

霜蹊风谷薄人寒，散步崎岖出众攒。才到山斋便得句，为他入牖几枝丹。
吟馀斋
作者：弘历
朝代：清
体裁：古风

翠岩不计尺，山斋则十笏。以约而纳馀，吟之兴无歇。放弥卷藏密，易理示精揭。
吟馀斋口号
作者：弘历
朝代：清
体裁：七言绝句

避暑年来每夏居，东涂西抹厌纷如。即兹七字成八叉，虽曰吟馀兴尚馀。
吟香别业
作者：弘历
朝代：清
体裁：七言律诗

亭台胜迹号句留，义取乐天恋此州。固惜湖山听荒废，也嫌官吏太搜求。设鲜民瘼皆如是，斯慰吾心又底忧。小坐不因赏烟景，题诗用戒保釐俦。
吟香别业
作者：弘历
朝代：清
体裁：五言律诗

孤山东北脚，别业故臣居。易以吟香久，屡经揽景予。至今忆松桂，非夏那芙蕖。设曰勾留处，兹来意颇如。
吟香别业
作者：弘历
朝代：清
体裁：七言律诗

断桥尽处孤山左，范抚池亭早就荒。虽是葺新为胜赏，却因易旧曰吟香。几回揽结全非候，无乃称呼特好祥。似此山明兼水秀，便勾留亦定何妨。
吟香别业
作者：弘历
朝代：清
体裁：古风

本是勾留处，后易吟香所。吟香岂其时，田田未铺渚。白句邈以清，范业颓已久。葺修因大吏，向亦咏之屡。循名欲责实，不免意为怃。
吟香别业作
作者：弘历
朝代：清
体裁：七言律诗

孤山东侧圣湖边，范抚勾留慕乐天。别业荒颓馀旧迹，吟香葺筑记前编。心田净洗全如水，鼻观清芬讵必莲。设以卉中拟君子，吾方渴意在求贤。
含冬佛手
作者：弘历
朝代：清
体裁：五言律诗

又见兜罗质，心惊今去年。不曾将一物，真是竖空拳。春夏秋冬实，色声香味全。盘中应笑我，结习未能捐。
含古轩
作者：弘历
朝代：清
体裁：古风

轩弗设窗棂，而此窗棂设。支则延爽凉，闭亦足幽悦。插架有芸编，坐可閒翻阅。是中含古意，味之趣无竭。
含峭居
作者：弘历
朝代：清
体裁：七言绝句

一朵芙蓉上置居，骋怀游目总清舒。黄庭设问为何境，不是弥罗即禹馀。
含峭居
作者：弘历
朝代：清
体裁：七言律诗

云容雨意相映发，带水屏山各润滋。一室有馀含峭茜，八窗无尽启吟披。役于耳目亦何谓，契彼精微总合宜。最是玉泉胜常处，波光峰态两兼奇。
含峭居
作者：弘历
朝代：清
体裁：古风

众峭含此居，此居复含峭。一二二而一，如镜光相照。有欲与无欲，观徼及观妙。是皆为絮言，达者不禁笑。
含峭居
作者：弘历
朝代：清
体裁：古风

小憩玉泉山，山居号含峭。馀兴试回望，万峰都在照。东阳升温暾，西岭辉䆞窱。昨近所游历，一一观其窍。向题亦偶然，今朝识真妙。
含峭居
作者：弘历
朝代：清
体裁：古风

山居峭倩间，窈窕致幽赏。十笏较已多，内空而外朗。因心澄三幡，延眸纳万象。当前静观呈，于何劳来往。然不能无言，让室虚以养。
含峭居
作者：弘历
朝代：清
体裁：五言律诗

岩居㩀层峭，峭复屋中含。空是亦色是，前三与后三。湖光澄细籁，春气烘晴岚。自有菁葱意，太冲句里谙。
含峭居
作者：弘历
朝代：清
体裁：七言绝句

幽居已据众峭上，四围峭复室中含。恰似老翁示无著，前三三与后三三。
含峭居
作者：弘历
朝代：清
体裁：七言绝句

浸山渌水一湖涵，倒影翻窗峭茜含。此是台翁示禅处，前三三与后三三。
含峭居
作者：弘历
朝代：清
体裁：七言绝句

疏轩冠石石湖中，翠壁朱阑诘曲通。那许形容著笔墨，水晶阙里玉玲珑。
含峭居
作者：弘历
朝代：清
体裁：五言律诗

筑砌喜临水，开窗雅纳山。春秋恒翠逻，岚霭变孱颜。意入宜吟眺，目谋省陟攀。太冲有佳句，此是青葱间。
含峭居口号
作者：弘历
朝代：清
体裁：七言绝句

倚峭为居峭复含，写楹暮霭复朝岚。徒增素壁题诗句，结习何曾脱戏谈。
含峭居口号
作者：弘历
朝代：清
体裁：七言绝句

小小幽居峭茜间，开窗复纳几重山。孰为宾更孰为主，炙毂难穷辨亦艰。
含峭居得句
作者：弘历
朝代：清
体裁：五言律诗

山居群峭里，云峭此中含。日面将月面，前三与后三。本来无定象，谁果契幽探。小憩旋言去，静缘宁得耽。
含德斋
作者：弘历
朝代：清
体裁：七言绝句

双文含德具两义，一则于人一已躬。黏壁飞骢中双鹿，试言为异抑为同。
含德斋
作者：弘历
朝代：清
体裁：五言律诗

复岫聚云处，金风玉露秋。有怀皆入静，无景不澄眸。大块开生面，天文仰上头。至今歌乐利，含德永贻庥。
含德斋
作者：弘历
朝代：清
体裁：古风

己德不欲炫，宋儒著涵养。人德不欲忌，包荒玩易象。奎章勒檐楣，含之为义广。韩文更申论，能含吉乃享。斋额当盘铭，日新励敬仰。
含德斋
作者：弘历
朝代：清
体裁：古风

已德不须誇，要在含而蓄。人德不须忌，要在含而育。含德之义大，淑身治世属。书斋适在兹，水抱山之曲。即景多蕴藉，循名应佩服。尧章岂徒云，武铭可同读。
含德斋
作者：弘历
朝代：清
体裁：古风

德有小人与君子，含殊致人及在已。在已之德能自含，是谓葆光诚善美。我施以德致人含，尧舜病诸诚艰矣。有孚惠心贵勿问，期他含德亦私耳。圣人两语所包广，钦瞻有会申其旨。
含德斋
作者：弘历
朝代：清
体裁：古风

水贵有曲折，山贵有环抱。苟其无含蓄，一往奚称好。书堂山水间，檐额缅圣藻。德何独不然，涵养期深造。不敏请事斯，竹素资探讨。
含德斋
作者：弘历
朝代：清
体裁：五言律诗

满屋馥芸香，书幮有缥缃。与稽资汲古，抚序正宜凉。孔思知仁乐，轩文日月光。万年含祖德，铭志那能忘。
含德斋
作者：弘历
朝代：清
体裁：古风

盘庚之所云，盖以怨其臣。南华之所云，盖在修其身。君者臣之率，修身实合勤。修而弗自誇，含之德乃淳。圣额垂训深，奕叶慎为君。
含德斋口号
作者：弘历
朝代：清
体裁：七言绝句

羲象分明著进修，如其自诩有何休。含之一字圣思广，知六文言义合不。
含德斋有会作歌
作者：弘历
朝代：清
体裁：古风

前额清舒后含德，胥是奎章丽屋楣。各曾题句难偻数，兹于其义有所思。清舒怡志寓内修，含德敷政兼外施。然而外莫不由内，是应在此言此为。德即道内含实合，德又惠外靳岂宜。斯诚明训包内外，创会成咏示法垂。
含新亭
作者：弘历
朝代：清
体裁：七言绝句

一气春和物被均，虚亭独得号含新。经过拟告昌昌者，莫漫迷头认主人。
含新亭
作者：弘历
朝代：清
体裁：七言绝句

万物含新亭亦含，东皇神运地天参。设如比似华严海，祇作寻常儿戏谈。
含新亭
作者：弘历
朝代：清
体裁：七言绝句

俶景亭前又不同，曾非嫩绿与轻红。欲知万物含新意，祇在贞元一气中。
含新亭
作者：弘历
朝代：清
体裁：七言绝句

天地无言有化工，贞元叠运不终穷。虚亭何似似方寸，妙理生机蕴个中。
含新亭
作者：弘历
朝代：清
体裁：古风

揽结有馀兴，步屧寻幽峭。古木荫团笠，虚受宜遐眺。昆明想波光，万寿呈山貌。地媪虽藏富，酝酿动神窍。万物都含新，一亭先契妙。
含新亭
作者：弘历
朝代：清
体裁：七言绝句

春来万物总含新，却是虚亭趣识真。柳眼花心虽迟待，依韦生意已宜人。
含新亭
作者：弘历
朝代：清
体裁：七言绝句

柳渐舒黄芜渐青，含新且漫放薰馨。惜阴意即近道语，孰谓逢之于是亭。
含新亭
作者：弘历
朝代：清
体裁：七言绝句

漫惜飞花减故林，且看接叶密新阴。虚亭祗以不知付，那似人生分别心。
含新亭
作者：弘历
朝代：清
体裁：七言绝句

蚍蜉启户蠛蠓飞，苻甲青青细草菲。今日摛词何处好，含新独喜最知几。
含新亭
作者：弘历
朝代：清
体裁：七言绝句

近揽遐搜无不宜，烟光雪态景全披。芳菲花木虽迟待，却是含新自此时。
含新亭口号
作者：弘历
朝代：清
体裁：七言绝句

去年新到今年故，今岁新非去岁殊。三万六千堪例此，阅其含者立斯须。
含新亭口号
作者：弘历
朝代：清
体裁：七言绝句

四序贞元不息推，虚亭领要晓春时。由来万物含新矣，此是先知觉后知。
含新亭口号
作者：弘历
朝代：清
体裁：七言绝句

春来无物不含新，十翼中标辞系真。仁者见仁知者知，其间岂藉语言频。
含新亭口号
作者：弘历
朝代：清
体裁：七言绝句

春来物物总含新，大造无私泽被均。结习未能全化者，对兹却忆旧时人。
含新亭有会
作者：弘历
朝代：清
体裁：七言绝句

问学由来贵日新，然而含养贵存神。试看色色形形者，造物鸿功物被均。
含晖堂
作者：弘历
朝代：清
体裁：五言律诗

书堂玉山左，棂槛受朝晖。入苑常成憩，凭轩亦敕几。墨林宜静赏，芸简递清馡。鉴戒分明在，因之验所依。
含晖堂
作者：弘历
朝代：清
体裁：五言律诗

是处近东墙，含晖因额堂。恒兹理庶政，欣以受朝阳。砌角森松竹，架头插缥缃。出门便进舫，不必更相羊。
含晖堂视事
作者：弘历
朝代：清
体裁：五言律诗

堂与东门近，畴咨前席俱。敕几随处可，厌见敢云乎。精一道甄筦，宽严政协枢。含晖如绎义，私照奉其无。
含晖堂视事
作者：弘历
朝代：清
体裁：五言律诗

堂搆东门近，临之视事频。肯穷游览兴，因懈敬恭身。差以毫而里，慎哉丝与纶。功成回勇将，劳苦细咨询。
含晖山馆
作者：弘历
朝代：清
体裁：五言律诗

寺侧接山馆，游馀小憩便。含晖复今日，题句忆前年。驹隙一何速，蜂台本不迁。试看无住住，大士坐如然。
含晖山馆
作者：弘历
朝代：清
体裁：五言律诗

山馆重来憩，忘言却似归。偶参禅偈静，不异道心微。庭有松阴羃，床无花雨霏。最繁箫管处，岩阁祗含辉。
含晖山馆
作者：弘历
朝代：清
体裁：七言绝句

岩壑天成真秀拔，剑飞虎踞失之诬。娱人山水清晖永，谢氏诗还沈氏图。
含晖山馆
作者：弘历
朝代：清
体裁：五言律诗

春山多淑气，岩馆值来游。瓶吐兰心馥，檐开柳眼柔。王祠缅旷达，谢句咏风流。信美非吾事，吾惟民隐求。
含晖山馆
作者：弘历
朝代：清
体裁：七言绝句

水态山容清且妍，山房胜日小周旋。分明康乐诗中景，著屐风流想昔年。
含淳堂
作者：弘历
朝代：清
体裁：五言律诗

尚有溪南胜，书堂枕碧流。桃绯烘旭重，柳线踠波柔。即景会心澹，顾名思义悠。含淳关治理，圣意照千秋。
含淳堂
作者：弘历
朝代：清
体裁：五言律诗

有泉湖不冻，临水室如虚。景未花和柳，机参鸢与鱼。道观形以上，春对物之初。永绎含淳旨，化民实在予。
含淳堂
作者：弘历
朝代：清
体裁：五言律诗

溪堂碧水漘，座席玩涟沦。镜影三春静，奎文百岁新。摛词合蠲绮，取象总归淳。于政宁殊此，嘉谟示圣人。
含淳堂
作者：弘历
朝代：清
体裁：五言律诗

良游值清暇，遂与畅吟凭。面水镜一片，背山屏几层。藻华非所尚，淳朴允堪称。风化如相较，斯之信未能。
含淳堂
作者：弘历
朝代：清
体裁：五言律诗

青山环绿水，堂据水之滨。圣藻额犹焕，含淳义最亲。禽鱼适性趣，草木亦天真。底识蒙庥处，贻予乐利民。
含清堂
作者：弘历
朝代：清
体裁：七言绝句

森森乔木绿阴浓，硉矹奇峰列几重。我岂轩辕能访道，广成亦冀此间逢。
含清堂
作者：弘历
朝代：清
体裁：古风

苍松千百年，白石四五径。诘曲皆得入，阴森亦相映。深处有朴宇，既幽复洁净。可以读诗书，可以悦心性。招提在上方，小坐钟声听。
含清堂
作者：弘历
朝代：清
体裁：古风

诡石森玉笏，古松羃珂伞。是中诘径通，数间亦行馆。长物底须设，空洞含清宛。可以会素心，可以眄层巘。更宜落天风，飒沓清听满。
含清斋
作者：弘历
朝代：清
体裁：七言律诗

一年惟偶一来行，几净依然窗复明。过雨林光都似沭，辞春鸟意尚留鸣。心无尘处句因得，思入精时趣自呈。欲问空空生白者，迩来含得几多清。
含清斋
作者：弘历
朝代：清
体裁：七言律诗

一所溪斋水四围，野桥隐隐驾波飞。轩如画乃生而动，境拟仙乎是也非。稀到自因鲜馀暇，每凭无不引清机。片时七字刚吟就，堤畔兰舟又促归。
含清斋
作者：弘历
朝代：清
体裁：五言律诗

何处春来好，春来山水知。画屏才染黛，明镜又涵漪。育物有馀乐，对时无射思。问谁工写妙，记得谢家诗。
含清斋
作者：弘历
朝代：清
体裁：五言律诗

右厢精舍在，朴筑早年成。是地富于水，含清因以名。轻风披淡荡，古月印光明。千载娑罗树，默然识此情。
含清斋
作者：弘历
朝代：清
体裁：五言律诗

园古围乔树，斋虚藉小池。当年潘氏赋，此日谢家诗。协纪维时秩，群芳过雨滋。成吟消片刻，旋复命舟移。
含清斋
作者：弘历
朝代：清
体裁：五言律诗

寺侧有书斋，廓如亦自佳。山容标画展，泉韵与琴谐。适尔归澄照，悠然引静怀。于斯得五字，初不费安排。
含清斋
作者：弘历
朝代：清
体裁：五言律诗

水裔有书斋，新芜绿到阶。往来堪憩步，经史足怡怀。不系情而去，惟留静与皆。鸣榔溪几转，烟外望高槐。
含清斋
作者：弘历
朝代：清
体裁：五言律诗

翰斋临碧水，古砌荫苍松。溽暑那能到，秀灵独所钟。树含风籁爽，花濯露华浓。随处堪摛藻，懋勤砚匣供。
含清斋
作者：弘历
朝代：清
体裁：五言律诗

轩榭水之濆，绿窗碧练纹。松篁宜静憩，书史足尊闻。有趣皆脱俗，无言亦觉欣。盈池荷特盛，坐可挹清芬。
含清斋
作者：弘历
朝代：清
体裁：七言绝句

近咏清和似春季，何妨夏五若清和。虚斋不识不知者，其趣其中含已多。
含清斋
作者：弘历
朝代：清
体裁：五言律诗

隔溪斋五架，索便渡舟临。荷芰鼻官净，松篁心境深。春芳暗里歇，夏趣静中寻。岁月壁间识，又成一度吟。
含清斋口号
作者：弘历
朝代：清
体裁：七言绝句

一年几度此经行，便去何曾久畅情。分付虚斋应好在，四时风月自含清。
含清斋有会
作者：弘历
朝代：清
体裁：七言律诗

萧寺边傍朴斲斋，今来骋望实开怀。高看林岭翠围密，低见麦禾绿润皆。双目画图袪俗远，一心名号与清谐。皇朝亿万年斯守，泽被含生敬莫乖。
含清晖室咏
作者：弘历
朝代：清
体裁：七言律诗

清晖含得一轩中，四季虽同致不同。幸是逢年心略慰，依然盼捷意犹忡。满窗暖爱赵衰日，三面雄辞宋玉风。旧咏新题一瞬目，三年惭愧迅无穷。
含清阁
作者：弘历
朝代：清
体裁：五言律诗

湛华饶水木，挹韵在琴书。径曲致因静，檐虚趣转舒。春秋足风月，飞跃有鸢鱼。纵异伯夷道，偶凭亦起予。
含清阁
作者：弘历
朝代：清
体裁：古风

石洞出䆞窱，水阁俯空澄。云浆餐沆瀣，风物披华清。会心岂必远，咫尺期蓬瀛。羡门如可友，吾弗藉文成。
含碧堂
作者：弘历
朝代：清
体裁：五言律诗

岸裔溪堂在，溪冰犹冻中。流澌仍待碧，薄凌渐呈融。晰理始于象，看标可识衷。额檐曰含者，其义蕴无穷。
含碧堂
作者：弘历
朝代：清
体裁：古风

溪堂临水此临冰，莫谓寻名弗相应。一碧岂曾有两色，其间堪会动和凝。
含粹斋
作者：弘历
朝代：清
体裁：七言律诗

三间书舍敞林扉，天藻标题义入微。问景讵宁欣若缋，甄心益觉慎惟几。静专动直都包括，内圣外王时发挥。拟欲閒吟概从省，羲经独此究编韦。
含粹斋
作者：弘历
朝代：清
体裁：七言绝句

四德乾元亨利贞，大哉一气与流行。小春即景聊观象，纯粹于焉见性情。
含粹斋
作者：弘历
朝代：清
体裁：七言绝句

奎文两字耀千春，善易不言易实真。试看山清与水秀，谁何不是粹而纯。
含粹斋
作者：弘历
朝代：清
体裁：七言绝句

尽得风流入静观，坐来浑忘杪秋寒。虞乡廿四品如较，一字于斯著亦难。
含粹斋
作者：弘历
朝代：清
体裁：七言绝句

山纯粹复水纯粹，如是峙兮如是流。恰称书斋观玩象，当前妙趣契羲周。
含粹斋
作者：弘历
朝代：清
体裁：七言律诗

山静林空秋气清，岩斋座与白云平。花香鸟语堪探赜，露洁风高总至精。画展诸峰窗外竖，琴调一水涧前横。称文果是深于易，我亦因辞见圣情。
含粹斋
作者：弘历
朝代：清
体裁：古风

愈下愈就平，书斋得于此。对户亦有山，绕阶亦有水。斯诚两美兼，可弗片时止。楣额昔年留，纯粹而精矣。安得息万缘，居此穷易理。
含粹斋
作者：弘历
朝代：清
体裁：七言律诗

斋倚西山得阴早，门临北涧对泉清。固欣秋热宜农计，却逐风凉畅塞情。鹿始分群试声懒，鹊犹引子学飞生。仰观俯察皆羲象，含粹从窥注易精。
含粹斋
作者：弘历
朝代：清
体裁：古风

旁通六爻情，而无六爻迹。山峙与川流，由来自开辟。孟秋忽仲秋，代谢成今昔。飞潜及动植，其中各适适。是谓纯粹精，万物演羲画。天文示精诠，奚藉田何易。
含粹斋
作者：弘历
朝代：清
体裁：五言律诗

水复山环处，秋辞冬稚初。一窗欣暖日，半卷阅经书。含粹无过此，名言实起予。会心期浴德，讵为注虫鱼。
含粹斋
作者：弘历
朝代：清
体裁：五言律诗

溪畔缭山垣，过溪遂入门。文言取乾象，圣意示书轩。纳景既无杂，淑身识有源。老来深契此，底事又辞繁。
含粹斋
作者：弘历
朝代：清
体裁：古风

登山汗不挥，为是候凉爽。岩斋底须多，三间含万象。飒景信纯粹，妙理得俯仰。设无秋为敛，岂镇夏而长。五言志会心，两字生企想。
含粹斋
作者：弘历
朝代：清
体裁：七言绝句

绿水青山动静诠，乾坤易简总包全。深于易者不言易，题额从窥圣学渊。
含粹斋
作者：弘历
朝代：清
体裁：五言律诗

落斜坦平谷，斋额圣章悬。至训明垂后，殷怀益仰前。不教私意杂，乃得道心全。亲切无多子，两言曰体乾。
含粹斋
作者：弘历
朝代：清
体裁：七言律诗

远流恒此带清溪，岩室南头别舍栖。曰水曰山皆道筦，惟纯惟粹合天倪。逢源左右垂云藻，仰慕高坚勖日跻。安得他年真谢政，于斯读易静探稽。
含粹斋
作者：弘历
朝代：清
体裁：七言绝句

门外清溪溪外山，溪声山色共秋閒。自然纯粹而精趣，合把羲经读此间。
含粹斋敬题
作者：弘历
朝代：清
体裁：七言律诗

含粹由来无不包，发挥试看六之爻。敬窥皇祖深乎易，义见高斋妙合庖。山峙川流诠地理，云行雨施惠天苞。五年伫俟归政后，体验于斯化塞茅。
含经堂
作者：弘历
朝代：清
体裁：五言律诗

义府乐堪循，与稽对古人。多闻惟择善，切已在勤民。鼎篆兰烟直，窗含旭影新。盆梅舒几萼，又是一年春。
含经堂
作者：弘历
朝代：清
体裁：五言律诗

例以节过咏，寖寻又此时。光阴诚迅矣，风月岂殊其。金柳虽迟候，玉梅原绽枝。授终丙即至，或可倦勤斯。
含经堂
作者：弘历
朝代：清
体裁：古风

峰一起一伏，冈一豁一蔽。过冈别洞天，书堂枕湖际。堂亦名含经，枕葄勤吾意。屡举岂重儓，个中有真味。独是少遇暇，略去旋回跸。餍饫斯未能，匆忙徒咎自。宜付董仲舒，下帷以三岁。
含经堂
作者：弘历
朝代：清
体裁：五言律诗

开韶迟漏箭，嫩日恋窗纱。墨雨沾书草，砚田茁笔花。古今垂炯鉴，枕葄寄生涯。晰理难穷奥，遣词宁贵葩。
含经堂
作者：弘历
朝代：清
体裁：五言律诗

往岁率摛句，每于灯节过。两年却阙咏，一晌复成哦。有喜因收麦，多愁为治河。愁常倍乎喜，惭愧竟如何。
含经堂
作者：弘历
朝代：清
体裁：古风

惜阴遵古训，克己陶今情。无逸惟励志，有亹常研精。明镜待㫋摩，铄金资土型。行知则广大，尊闻则高明。欹案味道腴，转忆书窗横。
含经堂
作者：弘历
朝代：清
体裁：七言律诗

昔岁上元过后来，即今依例此清陪。事无不可过去者，心则安能顿忘哉。灯火虽教答令节，杯棬仍复引馀哀。慎终追远宣尼训，经义由来二语该。
含经堂
作者：弘历
朝代：清
体裁：古风

筑墙所戒雕，搆宇何须峻。阶迎花木幽，室贮琴书润。圭璋焕文府，礼乐遵先进。躬修企高坚，气质消鄙吝。学后知不足，道岂蕲声闻。推行惭前规，忧盛抚鸿运。惟此恭默思，菑畬守经训。
含经堂六韵
作者：弘历
朝代：清
体裁：五言排律

是处有书堂，含经趣独长。悦心斯枕葄，憩体每徜徉。岂贵罗花木，惟欣对缥缃。性源溯周孔，治道在虞唐。内外讵殊视，知行要并蘉。黼屏勒五字，铭语学宁王。
含经堂即事
作者：弘历
朝代：清
体裁：七言律诗

又落阶前几叶蓂，温暾曦影晃窗棂。卑宫岂是吾无间，陋室斯非德未馨。横策欲观几欣净，舒笺待咏笔还停。一篇无逸犹惭若，何况五三及六经。
含经堂古干梅歌
作者：弘历
朝代：清
体裁：古风

菀枯消息真无穷，女夷巧会偷天工。谁谓死灰槁木质，却有生意含其中。朵云一盆槎枒倚，数英忽绽昌条绮。常见画图方朔翁，臞骨棱棱簪玉蕊。烟雨楼前阅岁华，携来书室陪清嘉。含经味道藉远俗，绯桃绿李纷如麻。春来依旧冰雪姿，浙云燕月夫岂知。驿致偶寄一时兴，刘协之言有所思。
含经堂对雨
作者：弘历
朝代：清
体裁：五言律诗

晓云送密雨，落地便如沾。不可诗无纪，所欣泽有添。声全响檐瓦，凉半入门帘。卓午便开霁，西山露远尖。
含经堂对雨六韵
作者：弘历
朝代：清
体裁：五言排律

作势徐还急，洒空密复疏。甘膏真渥矣，炎暑总湔诸。错落成珠宇，清凉满玉除。排檐疑瀑布，跃沼得飞鱼。所喜宜良穑，亦还读我书。有如时雨化，经训此菑畬。
含经堂有会
作者：弘历
朝代：清
体裁：古风

常考五经旨，无弗首乎春。周易始乾元，善长理最醇。尚书肇尧典，羲仲命寅宾。于诗则关雎，载阳归家人。曲礼毋不敬，安民蔼如仁。春秋王正月，大义揭星辰。兹堂曰含经，兹时值韶晨。何以循斯名，而能熙吾民。勉之在体之，其要更惟寅。
含经堂有咏
作者：弘历
朝代：清
体裁：古风

长春园堂名含经，以备菟裘枕葄之。兹玉泉山北东麓，亦用斯名亦久时。轻舆几暇一游历，坐堂遂以衍义思。四库之书我所辑，曰经实彼三者基。注者疏者难偻指，出奴入主纷然滋。如入大海算沙数，几不目因五色迷。求注疏当求本经，更在心契古圣词。经含我乎我含经，舍内求外诚多为。
含芳书屋
作者：弘历
朝代：清
体裁：古风

书屋额含芳，四时芳在屋。斯言已放芳，而屋含以足。兹来芳未放，生意物含蓄。含芳之正义，书屋同其淑。盖放斯有穷，含乃无穷福。先王茂对时，羲经明著育。
含芳书屋
作者：弘历
朝代：清
体裁：古风

借问芳意阿谁含，宁外人心方寸里。而人适来书屋中，是即书屋含芳矣。足悟一本贯万殊，讵在嫣红与姹紫。如云六艺有馀润，亦可因之究厥旨。
含芳书屋
作者：弘历
朝代：清
体裁：七言律诗

偶临书屋号含芳，细玩其辞意允长。一泄无遗何足取，曰惟有蓄乃称良。草芽花纽侵寻意，嫩日轻风淡沈光。正是初韶真实景，春园分付慢昌昌。
含芳书屋
作者：弘历
朝代：清
体裁：五言律诗

入夏饯春候，绿云红雨时。画图难貌矣，蜂蝶更撩之。繁景固如是，流阴肯暂迟。含芳谁则擅，书屋以无为。
含芳书屋
作者：弘历
朝代：清
体裁：七言绝句

初韶时节发青阳，乘气临芳语众芳。一往何须太酣放，由来含者趣偏长。
含芳书屋
作者：弘历
朝代：清
体裁：古风

御园书屋不一足，各因其致安以名。是处名之曰含芳，细绎斯义乃至精。试看九十昌昌者，何莫非由酝酿成。乾元一气具四时，然亦应思由乎贞。
含芳书屋
作者：弘历
朝代：清
体裁：五言律诗

曲转回廊接，精庐此处堪。于焉乐洒洒，岂必诩眈眈。既静有馀趣，契真可息谈。正如春酝酿，生意万芳含。
含芳书屋
作者：弘历
朝代：清
体裁：七言绝句

柳条袅袅黄先绿，梅朵盈盈白带红。借问含芳者谁是，人心物意总春工。
含芳书屋
作者：弘历
朝代：清
体裁：七言绝句

漫嫌红紫勒花光，衮衮春来意已忙。书屋却欣善名副，青韶未鬯正含芳。
含芳书屋
作者：弘历
朝代：清
体裁：七言绝句

石径威纡朴室探，宁须大厦诩眈眈。徘徊略识个中趣，不在发扬在畜含。
含芳书屋
作者：弘历
朝代：清
体裁：古风

避暑山庄斋，含德奎章有。晰理屡成咏，亦不一义守。兹屋曰含芳，其意可同否。德者人之心，芳者春之首。含为蕴藉焉，一二二一偶。试看稚韶融，昌昌乃居后。衣锦贵尚絅，其德乃无咎。
含芳书屋
作者：弘历
朝代：清
体裁：古风

韶华倏已过，恢炱旋来临。生意无终穷，足见天地心。嘉木羃葱茏，杂卉绽侵寻。蜂含桃李谢，蝶入葵榴深。书屋与之同，含芳今匪今。我实偶然至，安得谓知音。
含芳书屋·其一
作者：弘历
朝代：清
体裁：七言绝句

乘阳气合御园居，稚春芳意犹需如。行时庆节岂无暇，书屋閒还读我书。
含芳书屋·其二
作者：弘历
朝代：清
体裁：七言绝句

读书要在味乎道，餍饫讵为工辞藻。韶光分付且须含，一发无馀亦何好。
含远楼
作者：弘历
朝代：清
体裁：七言绝句

小小书楼十笏才，蜃窗含远不须开。宣传砚匣将拈咏，万壑千岩送句来。
含远楼
作者：弘历
朝代：清
体裁：七言绝句

小阁三间迥且幽，坐来畅好纵遥眸。盘中盘阻无遗览，安得人逢李愿流。
含远楼
作者：弘历
朝代：清
体裁：五言律诗

山上筑高楼，窗含远益悠。北瞻拖峻岭，南俯衍平畴。岂以游揽兴，而忘耕畜谋。虽然宁止此，此意遍寰陬。
含远楼作歌
作者：弘历
朝代：清
体裁：古风

山已崇更架楼高，无过骋目欲含远。因之絜矩世间事，知止知足其谁亶。然而后语宜听申，不如克已以自反。乐莫大焉近求仁，拾级降非因步懒。
含远楼即景有会二首·其一
作者：弘历
朝代：清
体裁：七言绝句

书楼含远目堪穷，无过田盘千里通。寰海幅员宁计数，由来存以寸心中。
含远楼即景有会二首·其二
作者：弘历
朝代：清
体裁：七言绝句

楼上不知楼下谁，远斯含矣近斯遗。设如絜矩通为政，惕若吾当监在兹。
含远楼有会
作者：弘历
朝代：清
体裁：古风

岩楼出树高，含远名实美。拾级开八窗，万景延户里。近弗遁厥形，远莫藏其委。骋目固怡情，会心别有旨。旧宇概九州，新疆辟万里。是胥方寸含，其远更孰比。民之衣食计，地之安宴理。筹之以旰宵，忧之无终始。五字咏楼中，在彼不在此。
含醇堂
作者：弘历
朝代：清
体裁：五言律诗

曲堤閒散步，径造读书堂。昼漏迟几暇，水风拂面凉。已欣饯夏节，适可赏烟光。仰首瞻题额，训垂奕世长。
含醇室
作者：弘历
朝代：清
体裁：七言绝句

岩庐誇朴不誇工，茅土时犹想像中。却是吾心增愧处，民风薄海岂胥同。
含醇室
作者：弘历
朝代：清
体裁：七言绝句

朴屋三间对碧峋，墨壶琴荐总含醇。坐来不觉心增恧，为是所司在化民。
含醇室
作者：弘历
朝代：清
体裁：古风

极顶既畅观，石栈落斜底。有登必有降，可以该万理。旋南复北转，朴室幽谷里。小憩悦静谧，可当披书史。乘舆及舁者，劳逸胥忘彼。是实注含醇，欲絜为政矣。
含青斋
作者：弘历
朝代：清
体裁：五言律诗

一谷两山隔，东西路匪遥。今年却初到，佳景不须招。含处青无尽，坐来暑已消。举头观四壁，六载待题标。
含青斋
作者：弘历
朝代：清
体裁：七言律诗

去年本拟罢言诗，小憩究难弗置词。可识人情多结习，顾当军务正萦思。拘凶扼要功成近，若雨时旸农卜宜。比较昨篇诚厚幸，慎哉遑敢慰心怡。
含青斋
作者：弘历
朝代：清
体裁：古风

含青与敞晴，相隔一谷耳。秋晚尚馀閒，可能孤尺咫。千林已失青，万嶂惟标紫。将谓青意无，少坐悟其旨。芳菲指明年，机括藏于此。
含青斋
作者：弘历
朝代：清
体裁：七言律诗

宜照南行复降山，南而西一里之间。亩平斋舍堪留憩，路便栖迟省陟攀。万树有青皆张王，双眸无色祇幽閒。由来事半功应倍，近阅玉岑未可删。
含青斋
作者：弘历
朝代：清
体裁：五言律诗

底事爱山深，山深惬道心。四邻围峭茜，一径入阴森。岩想丹犹隐，窗凭翠越侵。润浓螺黛处，更有鹿堪寻。
含青斋
作者：弘历
朝代：清
体裁：古风

斋据山之阴，户对山之阳。翠峰与绿嶂，面面胥包藏。虽秋叶未稀，不描画自张。但觉林间风，吹来带微凉。欲会含青者，识幻乃得常。
含青斋
作者：弘历
朝代：清
体裁：古风

狮子园向狮子峰，峰东沟便称狮子。石城门即锁沟口，策马言旋每进此。东为宜照西含青，两斋相望近尺咫。今朝舍东而就西，却是今年到斯始。面北开轩据坦冈，隔溪岰㠡峣嶂峙。高枝低叶总含青，润露摇风幻无比。设置步兵于斋中，亦当青眼相对是。
含青斋
作者：弘历
朝代：清
体裁：七言律诗

直北山斋仍向北，非秋天气却如秋。一窗含处纳无尽，满目青来翠欲流。鹿伏禽藏任容与，朝岚夕霭相沉浮。出蓝胜负何须校，彼二者曾分别不。
含青斋
作者：弘历
朝代：清
体裁：七言律诗

石城盘陟进园门，向北岩斋可憩言。树色千峰犹张王，秋曦一牖耐温存。虚中足纳青瑶入，风处还疑碧练翻。庋阁芸编堪汲古，惭无多暇静探源。
含青斋
作者：弘历
朝代：清
体裁：五言律诗

石径夤缘下，山斋坦荡临。底知室成久，试看树阴深。可以一时憩，不妨五字吟。昨宵过密雨，翠濯万瑶岑。
含青斋
作者：弘历
朝代：清
体裁：七言绝句

石街西转路非远，入室何妨小憩迟。青欲变红谁挽得，此斋却得永含之。
含青斋
作者：弘历
朝代：清
体裁：五言律诗

门前峰展屏，叠树尚浓青。连得碧无际，落来翠满庭。既饶深以静，莫拟色兮形。苍鹿寻难见，呦音却可听。
含青斋
作者：弘历
朝代：清
体裁：古风

降卑就夷嵏，出谷随流水。书屋筑山阴，面向山阳嶬。入秋气已清，秋稚青犹美。山庄驻逾月，趁暇初来此。笑语付虚斋，佳趣含之耳。
含青斋作歌
作者：弘历
朝代：清
体裁：古风

肩舆陟降出谷口，含青之斋近路右。取便奚妨一揽胜，翠逻绿围延户牖。翻风晃日荡金光，露与晶之珠万斗。欣于所遇乃最奇，责实循名诚不负。拈笔作歌如创逢，然而此景太古有。
含青斋叠去岁诗韵
作者：弘历
朝代：清
体裁：七言律诗

归政人当简咏诗，昨年咏此重成词。已嗤明犯绮言戒，却惭仍萦捷信思。舍是更何郁闷遣，幸惟所值雨旸宜。今晨黔督驰佳报，大胜狆苗心略怡。
含青斋叠去岁诗韵
作者：弘历
朝代：清
体裁：七言绝句

麰麦收丰胜去岁，黍禾待泽复今年。老来越觉愁增剧，静以思之理合然。
含青斋得句
作者：弘历
朝代：清
体裁：七言律诗

含青每岁有诗题，遵谷轻舆降自西。且是昼长值清暇，得于山静小游栖。怡神已觉八旬近，归政惟馀七载徯。历识干支具深意，待看初愿可符兮。
含青斋得句
作者：弘历
朝代：清
体裁：古风

山寺游�迤，石城复进门。门内仍崇山，循磴陟降原。往来胥轻舆，殊昔揽辔鞍。岩斋憩含青，其青如昔存。把笔欲题句，自审难为言。
含青斋得句
作者：弘历
朝代：清
体裁：七言绝句

春末秋初同望泽，山原草色逊常年。凭斋乍盼含青意，一雨通灵迅使然。
含青斋得句
作者：弘历
朝代：清
体裁：古风

昨冬及今春，口内望雪雨。而惟口以外，雪足雨亦普。山庄已透沾，数番报御府。并言草木佳，欣闻滋实睹。含青真含青，翠色交庭庑。昨朝大霖霔，微虑过盛巨。意移关口内，愁旱望泽所。优霈利农功，两得三登叙。自哂意靡定，一朝变尔许。
含青斋有会
作者：弘历
朝代：清
体裁：七言律诗

迤逦由南途就下，山斋向北莅含青。讵云娱目兹偶憩，实以怡心适所经。慰在彼哉非在此，林惟佳尔谷惟馨。成章今作邻昔什，俾慎将来聪者听。
含青斋言怀
作者：弘历
朝代：清
体裁：古风

跸驻山庄两月馀，山斋岂不四五至。以非望雨即望晴，恒觉怦怦不满志。迩来气爽喜天高，优泽既沾快久霁。农田行旅两畅然，我亦与之慰心意。乘閒笋舆问景来，小憩岩轩眄额字。适见红叶已几枝，为幸含青未孤寘。时哉时哉弗让人，齐视菀枯总一致。
含韵斋
作者：弘历
朝代：清
体裁：五言律诗

书斋额含韵，圣藻烛文甍。肯构益蘉已，歌云敬缅卿。参军惟俊逸，工部独峥嵘。绮语浑馀事，高标风月清。
含韵斋口号
作者：弘历
朝代：清
体裁：七言绝句

砌下玉兰都鬯开，镂银窣堵白皑皑。恰宜斋额颜含韵，画格诗情此字该。
含韵斋咏玉兰作·其一
作者：弘历
朝代：清
体裁：七言绝句

弹苞舒萼遍枝头，昨日犹疏今日稠。景色荅春争一刻，轩斋含韵自千秋。
含韵斋咏玉兰作·其三
作者：弘历
朝代：清
体裁：七言绝句

玉兰色白辛夷紫，白朵原从紫接成。不问花师不知故，由来记载鲜精评。
含韵斋咏玉兰作·其二
作者：弘历
朝代：清
体裁：七言绝句

六株玉树发前墀，王谢家多风雅儿。批判韶光应是尔，云何木笔属辛夷。
含韵斋对玉兰有作
作者：弘历
朝代：清
体裁：五言律诗

春风到御园，六树映文轩。久拟双三逸，曾消五七言。性真惟是韵，态雅岂伤繁。一体辛夷本，频因格物论。
含韵斋得句
作者：弘历
朝代：清
体裁：古风

含韵以何名，庭前玉兰峙。其数乃倍三，拟之六君子。君子故多韵，而斋对于是。向年每有什，阙吟两春矣。稍稍吟兴来，花谢斯久已。冁然笑著象，韵岂有穷理。
含韵斋木兰
作者：弘历
朝代：清
体裁：五言律诗

东风早似醺，玉树尚芳芬。落莫心空度，徘徊意转欣。分来馡座雾，留得罨窗云。春色谁无分，游蜂镇日纷。
含韵斋玉兰
作者：弘历
朝代：清
体裁：五言律诗

朅尔对芳朝，皑然映绮寮。底缘名木笔，为合判春韶。亶矣堪称韵，佳哉不逞娇。春园红紫缬，谁与较风标。
含韵斋玉兰
作者：弘历
朝代：清
体裁：七言律诗

迎轩木笔发华姿，细雨前朝与濯枝。且喜未曾开烂漫，恰教聊此对依迟。谢家庭砌真无匹，江令风流能尔为。最是常年欢赏处，一回清睇有馀思。
含韵斋玉兰·其一
作者：弘历
朝代：清
体裁：七言绝句

今岁韶光未孤负，庭前六树灿芳华。如于韵处评其品，实是春花祗此花。
含韵斋玉兰·其一
作者：弘历
朝代：清
体裁：七言绝句

文轩偶凭景殊常，似入仙人白玉堂。怪底此花称木笔，最能描出好春光。
含韵斋玉兰·其一
作者：弘历
朝代：清
体裁：七言绝句

桃魂杏魄逐香尘，玉树临风尚占春。讵是幽斋能驻景，应缘搁笔待诗人。
含韵斋玉兰·其一
作者：弘历
朝代：清
体裁：七言绝句

琢玉雕琼已鬯开，是何清馥袭人来。雅能点笔能无语，似道欣逢翠跸回。
含韵斋玉兰·其三
作者：弘历
朝代：清
体裁：七言绝句

丰姿雅澹香清净，今日真为含韵斋。却是三年未经咏，流阴徒讶善推排。
含韵斋玉兰·其三
作者：弘历
朝代：清
体裁：七言绝句

便使成尘作玉尘，肯如木药太酣春。拈来迦叶犹微笑，宁不相思若个人。
含韵斋玉兰·其三
作者：弘历
朝代：清
体裁：七言绝句

梅花朵朵无向上，朵朵玉兰向上开。一为承暄一避冷，不同同处各呈材。
含韵斋玉兰·其三
作者：弘历
朝代：清
体裁：七言绝句

閒庭过雨濯瑶姿，畅好清明骀荡披。便是来朝鸣跸去，一年春阅碗茶时。
含韵斋玉兰·其二
作者：弘历
朝代：清
体裁：七言绝句

女夷妙手玉人过，一夜雕成花满柯。分付流风莫相妒，封姨宁不识菁莪。
含韵斋玉兰·其二
作者：弘历
朝代：清
体裁：七言绝句

满庭玉树已酣春，我偶初看便觉新。了识女夷应暗笑，对花不是得閒人。
含韵斋玉兰·其二
作者：弘历
朝代：清
体裁：七言绝句

腊雪春阳培养佳，弹苞擘蕊六株皆。竹溪想像漱芳润，比并人惟者个谐。
含韵斋玉兰·其二
作者：弘历
朝代：清
体裁：七言绝句

花开花谢悟根尘，底事凋秋底艳春。待诏风流重得晤，玉兰堂里玉兰人。
含韵斋玉兰·其四
作者：弘历
朝代：清
体裁：七言绝句

亭亭玉立朴斋前，恰似竹溪对六贤。静度幽香都未改，春光瞥眼又三年。
含韵斋玉兰花
作者：弘历
朝代：清
体裁：五言律诗

今年花事早，春仲玉兰开。好未曾烂漫，雅惟谢荡骀。明当巡跸启，暂可擘笺陪。古屋斯含韵，宁论去与来。
含韵斋玉兰花·其一
作者：弘历
朝代：清
体裁：七言绝句

春园花事日为加，看到辛夷忘众葩。香欲拟兰兰有郁，色如方玉玉无瑕。
含韵斋玉兰花·其一
作者：弘历
朝代：清
体裁：七言绝句

禁火才过卖酪时，春风次第绽辛夷。东皇借得江生笔，写出韶光一段奇。
含韵斋玉兰花·其三
作者：弘历
朝代：清
体裁：七言绝句

幽閒态度净真味，江令年年梦里春。那藉诗笺将画笔，赢他百卉自传神。
含韵斋玉兰花·其二
作者：弘历
朝代：清
体裁：七言绝句

簇簇芳蕤濯濯枝，品题真觉韵为宜。斋前不语以神会，去岁江南正此时。
含韵斋玉兰花·其二
作者：弘历
朝代：清
体裁：七言绝句

韵入纱棂绮思清，焚香瀹茗待閒评。蜂衙蝶阵相忘处，不数仙人白玉京。
含韵斋玉兰花四首·其一
作者：弘历
朝代：清
体裁：七言绝句

远疑玉塔色氤氲，近似栴檀香苾芬。怪底花中称木笔，由来通体不胜文。
含韵斋玉兰花四首·其三
作者：弘历
朝代：清
体裁：七言绝句

气清天朗莫之春，正是兰亭脩禊辰。王谢赢他方子弟，未成诗者也多人。
含韵斋玉兰花四首·其二
作者：弘历
朝代：清
体裁：七言绝句

清明好雨润群芳，邂逅仙人白玉堂。占得世间风韵独，笑他潘令诩河阳。
含韵斋玉兰花四首·其四
作者：弘历
朝代：清
体裁：七言绝句

飘姚春雨复春烟，擢颖流芳秀且娟。李白桃红任批判，不孤韶景是今年。
含韵斋玉兰花题庶子张鹏翀所进日长山静便面即用其韵·其一
作者：弘历
朝代：清
体裁：七言绝句

绘苑曾闻纪董祥，诗筌画构可参详。定知寂寞长安舍，素绢笺麻足几箱。
听唐侃弹琴
作者：弘历
朝代：清
体裁：七言律诗

仙籁平张梧几横，澄心试听指弦声。古风犹见巢兮燧，哇律都删琶与筝。蟠盖几株吟韵谡，垂虹百尺挂川晴。愧予未解南薰愠，领取春温和且平。
听唐侃弹琴
作者：弘历
朝代：清
体裁：古风

萧森梧竹含秋清，银猊吐篆萦风轻。虚堂万籁俱阒寂，唐侃琴掺锵锵鸣。一弹再抚馀音杳，松风水月襟怀渺。孤鹤横空唳一声，繁丝弱竹喧群鸟。
听唐侃弹琴
作者：弘历
朝代：清
体裁：古风

虚堂赤夏清风生，炎官远徙秋爽凝。松涛竹籁禁不语，惟有唐侃琴韵锵锵鸣。愧我曾无抚琴指，不解琴音会琴理。宫商之外太古心，成连伯牙乃所以。
听松庵竹垆烹茶戏成效白居易体
作者：弘历
朝代：清
体裁：古风

竹垆烹苦茗，本是山僧事。性海为清供，不涉人间世。侵寻成画图，辗转传文字。滥觞一至此，大乖其本意。豪敚与复还，益觉其辞费。我自辛未年，制匣因精弆。为之补图全，为之赓吟继。兹阅十六载，复诣精蓝地。听松庵好在，竹垆亦妥置。独惜四图燬，斯则因俗吏。熟境率难忘，可不茶一试。我既不解烹，僧亦难近厕。旋顾左右间，尚茶惟内侍。茗碗捧以献，原来早预备。谁论文武候，那识鱼蟹沸。是谓当官差，非所论逸致。屈哉庵与垆，孰谓逢此辈。冁然亦自笑，松下排衙类。
听松庵竹垆煎茶叠旧作韵·其一
作者：弘历
朝代：清
体裁：七言律诗

布惠行时拟漏泉，未苏元气我心煎。老扶幼挈虽如昔，室饱家温究逊前。长吏勖哉其善体，山僧饶尔镇高眠。閒庵小试筠垆火，消渴安能泽被全。
听松庵竹垆煎茶叠旧作韵·其二
作者：弘历
朝代：清
体裁：七言律诗

第一吾曾品玉泉，篾编鼎每就泉煎。到斯那得忘数典，于此何妨偶讨前。从谂茶存谁解吃，宗苍图补竟长眠。了知一切有为法，泡影空花若久全。
听松庵竹垆煎茶叠旧作韵题文徵明仿黄公望山水即用其韵·其一
作者：弘历
朝代：清
体裁：七言律诗

观民岂为事春游，衣食根源廑访谋。暇亦寻山浑惬意，昔曾历处忆从头。花初经雨红犹浅，树欲成阴绿渐稠。写照恰欣披玉磬，片时不觉画中留。
听松庵竹垆煎茶四叠旧作韵·其一
作者：弘历
朝代：清
体裁：七言律诗

十六春秋别惠泉，重来可不试烹煎。閒情本拟泯一切，结习无端忆已前。覆院仍看松半偃，隔墙还见柳三眠。浇书恰喜供软饱，胜酒何妨也得全。
听松庵竹垆煎茶四叠旧作韵·其二
作者：弘历
朝代：清
体裁：七言律诗

出窦从来本体泉，谓多事矣瀹和煎。底须僧偈频提旧，惟爱民情越恳前。解阜关予宵与旰，凿耕由彼食而眠。偷閒寻胜饶何者，四叠还赓八韵全。
听松庵竹炉烹茶作
作者：弘历
朝代：清
体裁：七言律诗

香台右转僻蹊循，知有茶庵幽绝尘。松籁已欣清满耳，竹炉何碍润沾唇。四巡来往皆曾到，几卷图书各有神。祗恐诸人或致诮，吾原不是个中人。
听松庵竹炉烹茶戏成
作者：弘历
朝代：清
体裁：七言绝句

初来犹忆翰臣偕，火候曾传文武皆。习熟中涓经手惯，可怜竹鼎也听差。
听松庵竹炉煎茶三叠旧韵
作者：弘历
朝代：清
体裁：古风

若为石洞若为泉，早已知津岂待煎。静对山川原自古，何披图画乃称前。无逾一晌烟云过，那得恒斯风月眠。禅德忽然来跽讯，是云提半抑提全。谡谡松涛活活泉，笑予多事篾炉煎。半升铛内都包尽，四个匣中莫并前。茶把僧参还当偈，烟怜鹤避不成眠。可教缓棹言归矣，今度赓吟兴又全。
听松庵竹炉煎茶五叠旧作韵
作者：弘历
朝代：清
体裁：古风

何处名山弗有泉，惠山传以竹炉煎。四图本拟迹贻后，一火顿令业净前。分卷补教集狐腋，抚笺奚足貌鸥眠。笑他潇洒幽閒事，可称若而人写全。方泉云不及圆泉，遂汲圆泉活火煎。六度吟应绝笔后，一时想到见图前。试看弆笥新更旧，岂异交芦起与眠。虽是片时驻清跸，却欣卌韵重赓全。
听松庵竹炉煎茶再叠旧韵·其一
作者：弘历
朝代：清
体裁：七言律诗

三试惠山陆子泉，吾知味以未曾煎。不妨煮鼎欣因暇，那便吟诗罢和前。丽日和风方荡漾，轻荑嫩草已芊眠。吴中春色真佳矣，可得吴民温饱全。
听松庵竹炉煎茶再叠旧韵·其二
作者：弘历
朝代：清
体裁：七言律诗

依然冰洞下流泉，谁解三篇如法煎。炉篆袅飞祗树杪，瓶笙响荅磬房前。范阳见说风生腋，彭泽那关醉欲眠。我自心殷饥溺者，让他清福享教全。
听水车声
作者：弘历
朝代：清
体裁：古风

泛舟傍湖田，湖水流活活。草亭架塍上，结搆颇轩豁。老农四五人，长日披襫袯。驱牛转水车，水车鸣轧轧。不为汉阴叟，机心斥槔桔。不为宋人父，助长将苗揠。终年勤南亩，富贵不能夺。翁足亦已胝，牛力亦已竭。薄暮枵腹归，瓦盆饱粗粝。
听泉亭子
作者：弘历
朝代：清
体裁：古风

山庄之泉题曰观，岁岁奎章瞻尺咫。留馀之泉题曰听，是则一时兴所喜。顾其间亦别具义，观在乎目听在耳。二者实弗可偏废，于表固当识其里。目色耳声归至静，何有于聆及于视。然而在兹应言兹，兹谓天乐演梵旨。
听泉亭子
作者：弘历
朝代：清
体裁：五言绝句

题额不经想，有泉实入听。武林传梵志，无复见苏亭。
听瀑
作者：弘历
朝代：清
体裁：古风

山中瀑水多，听瀑恒于此。出石弗转顾，落石复激起。八音所未该，万状难为拟。安得无事人，对之究无始。得句即言归，勤民而已耳。
听瀑
作者：弘历
朝代：清
体裁：五言律诗

溅瀑落岩鸣，清机惬静声。寒垂一条玉，虹掣九秋晴。乱点侵危石，澄光袭敞楹。寒山千尺雪，假藉若为名。
听瀑
作者：弘历
朝代：清
体裁：古风

瀑声常认雨，雨里瀑偏奇。才识空摹拟，不如真者宜。烟丝及珠点，离奇互上下。寄语倪黄流，此景若为写。
听瀑
作者：弘历
朝代：清
体裁：七言绝句

草堂閒坐对林岑，瀑水当窗送净音。我自创听堂自惯，前年响直到而今。
听瀑
作者：弘历
朝代：清
体裁：七言律诗

谓当雨里无过矣，可识晴来更恰然。白界翠屏迂缓画，律和声瑟沅湘弦。秋心宛在水精域，烟色遥开玉塞天。今日始知谪仙句，妙因霁后对前川。
听瀑
作者：弘历
朝代：清
体裁：五言律诗

雨后来听瀑，淙淙响益繁。大都得之耳，惟此不为喧。赴涧来鸣鹿，攀林饮渴猿。山中足佳趣，难与俗人言。
听瀑二首·其一
作者：弘历
朝代：清
体裁：七言绝句

振鹭飞泉落野滩，閒亭有暇每观澜。世间无物可形状，满耳仙韶满目寒。
听瀑二首·其二
作者：弘历
朝代：清
体裁：七言绝句

西壁悬流也自奇，东来野水汇成池。南人只道边关苦，北地何曾知合诗。
听瀑亭子作·其一
作者：弘历
朝代：清
体裁：七言绝句

瀑自有源惟地灵，溪原无定藉人营。剔除泥滓疏新水，始得泉声副昔名。
听瀑亭子作·其二
作者：弘历
朝代：清
体裁：七言绝句

溪分高下作声繁，瀑落云中峡底翻。一例空人凡耳目，那更伯仲藉量论。
听瀑再作
作者：弘历
朝代：清
体裁：古风

虚亭对悬厓，珠帘垂我户。到此辄坐忘，泉石诚太古。天公助佳景，霏以清秋雨。摩诘画不得，成连未及谱。谁能悟真声，共汝以耳睹。
听言
作者：弘历
朝代：清
体裁：古风

听言岂易哉，能听贵能断。昨以筑河堤，踰年工未办。而每败垂成，洪流益汗漫。因命德成往，庶几竭力赞。一到即欲速，欲见长翻案。召回息其事，面陈仍巧辩。阿桂与德成，二人优劣判。守侗及辉祖，亦过彼以半。况三者阅久，岂逊一人算。大工已逮成，更张益增乱。法意斥其言，拒谏吾弗惮。然彼究因公，宽之待功奠。即今河已复，缺堤亦完缮。挺险败事徒，吏议讵宜逭。为君实难乎，一端识非谩。
听雪轩
作者：弘历
朝代：清
体裁：古风

仲春听雪轩，雪声信在天。清和听雪轩，雪声乃在泉。昨实而今名，听则无殊焉。却予更思之，其故殊难诠。实久名当暂，雪暂泉久悬。泉名出想像，雪实霏骈填。久暂似倒置，名实理不迁。然而一切语，率以幻为缘。
听雪轩
作者：弘历
朝代：清
体裁：古风

池上落飞流，池心复趵突。有色惟澹泊，是声皆清越。虚轩名听雪，数典寒山窟。寒山即目前，引我逸兴发。
听雪阁三叠旧作韵
作者：弘历
朝代：清
体裁：古风

滴水倾于海，湿性直到底。此雪千古恒，其理如是耳。溪阁尚未登，早识个间美。既至坐而听，信足称观止。弗忘者先忧，暂凭者后喜。摐摐皑皑中，何今复何始。邂逅托有因，寤寐良无已。
听雪阁五叠旧作韵
作者：弘历
朝代：清
体裁：古风

雪花落自天，安能至涧底。听雪阁之雪，直透不穷耳。名雪胜实雪，似较一筹美。所以世间人，求名无底止。那顾其实非，徒骛其名喜。溪阁一静观，格物致知始。然不出烦言，点笔亦宜已。
听雪阁作
作者：弘历
朝代：清
体裁：古风

范家有别业，恰与寒山连。过墙步幽径，趁此片时閒。松泉饶古意，色声真净天。板阁据峡上，听雪聊复然。石湖出处皆，宧光一往焉。无事对斯境，吾亦欲晏眠。今岂鲜其人，过时名乃传。惕意井三爻，游心白驹篇。
听雪阁冉题
作者：弘历
朝代：清
体裁：六言诗

据胜嘉其信美，听雪重此嬉春。大珠小珠落涧，徵招角招鸣钧。境寂早寒衣袂，景清迥谧心神。新见桃花贴水，却喜人非避秦。
听雪阁再叠前韵
作者：弘历
朝代：清
体裁：古风

四季此雪恒，垂空落岩底。翻笑绥绥者，所擅惟冬耳。实有时而穷，名有时而美。使以何而行，尼以何而止。达斯乃可听，听雪吾诚喜。筛筛飒飒中，无终复无始。得句便前行，宁宜耽未巳。
听雪阁千尺雪之上架白屋三间冰窗俯畅砰湱之声满耳跳激之势谋目阁素无名名之曰听雪而系以诗
作者：弘历
朝代：清
体裁：古风

雪宜落天上，云胡落涧底。其源不可极，千尺约略耳。三间白板阁，占尽林泉美。珠玉碎复完，琴筑鸣无止。涧叶冬不凋，岩葩春似喜。入望窈且深，宜听静方始。是合忘名言，而复不能已。
听雪阁叠前韵
作者：弘历
朝代：清
体裁：古风

飞鱼于云中，听雪乃峡底。高下殊倒置，名象若斯耳。适从寒山来，始遇空谷美。过墙即范园，水阁重憩止。峰色与泉声，识我重临喜。理解泯今昔，耳观无终始。点笔一冁然，偶如是而已。
听雪阁叠旧作韵
作者：弘历
朝代：清
体裁：古风

宧光凿石处，引泉堕潭底。其上有别墅，我昔闻名耳。今来乃一寻，两奇信并美。而此旧所赏，亦可称观止。映心镜如朗，蠲俗园成喜。拟水为雪得，水原雪之始。请君忘耳观，听可弗听已。
听雪阁四叠旧作韵
作者：弘历
朝代：清
体裁：古风

雪落千尺高，其源本涧底。斯乃假名象，取譬言之耳。六霙那计尺，实固胜幻美。实雪有时罢，幻雪无时止。又似幻胜实，试看凭而喜。因悟一切说，炙毂艰穷始。岩泉付不知，如是淙而已。
听鸿楼
作者：弘历
朝代：清
体裁：七言绝句

不必拘春不必秋，长天目送响悠悠。若于沈约诗中会，拟合更名八咏楼。
听鸿楼
作者：弘历
朝代：清
体裁：七言绝句

今岁上元春最迟，新花回雁略非时。却看楼额颜双字，四季一元总贯之。
听鸿楼
作者：弘历
朝代：清
体裁：七言绝句

太液轻冰未解池，候惟北矣到来迟。高楼试可如斯听，春色何妨许共知。
听鸿楼
作者：弘历
朝代：清
体裁：五言律诗

延楼俯液池，春水恰生时。人字传声矣，今朝乍听之。衡阳来应节，塞北去如期。目送曾何谓，吾惟戒在兹。
听鸿楼
作者：弘历
朝代：清
体裁：五言律诗

春波融太液，回雁正高飞。落浦琴攫醳，书空字是非。馀音鸣未断，倾耳听犹微。来往宁辞屡，天行早识几。
听鸿楼
作者：弘历
朝代：清
体裁：七言绝句

楼号听鸿俯液池，七言仲素一评之。既云到处皆堪赏，何曰人间总未知。
听鸿楼
作者：弘历
朝代：清
体裁：七言绝句

阳鸟云中未发声，高楼何不可为名。一般听有百般意，宵雅劬劳切我惊。
听鸿楼
作者：弘历
朝代：清
体裁：七言绝句

高楼今日有因缘，回雁低飞听戛然。宵雅哲人心所企，念劬劳不谓骄宣。
听鸿楼口号
作者：弘历
朝代：清
体裁：七言绝句

春音忽尔数声闻，恰似钟书戏海群。近视大而远视小，大鸿小雁若为分。
听鸿楼古体
作者：弘历
朝代：清
体裁：古风

延楼一区，颜曰听鸿。偶攀其梯，纷感吾衷。太液春暖回雁飞，有声无声胥入思。即今未戢金川师，劬劳之子宁毋悲。欲罢不能听则恧，以目送之更非淑。
听鸿楼闻雁作
作者：弘历
朝代：清
体裁：七言律诗

崇构临虚堪纵眺，春祈蒇事此传餐。几声回雁入清听，一晌书霄作实观。意与悠扬共寥廓，神欣冥合忘聆看。宁耽是复命舆去，为返御园廑问安。
听鹂馆
作者：弘历
朝代：清
体裁：六言诗

何必双柑斗酒，亦有精舍竹林。几啭栗留窗外，仲若先获我心。
听鹂馆
作者：弘历
朝代：清
体裁：七言绝句

几层背树叠浓青，千顷前湖光入棂。抟黍声中夏过半，今朝暇始一来听。
听鹂馆
作者：弘历
朝代：清
体裁：七言绝句

南暄北冷殊时节，先后金衣各作鸣。岂学双柑戴仲若，祗疑唤雨作鸠声。
听鹂馆
作者：弘历
朝代：清
体裁：七言律诗

山馆因何名听鹂，梨园兹向奉慈嬉。十年忽讶未临此，一晌那能弗怅斯。却是金衣仍夏唱，岂欣纱牖以时披。谁知假借称原幻，戴句无端引我悲。
听鹂馆
作者：弘历
朝代：清
体裁：七言绝句

林梢吐叶绿犹轻，抟黍枝头未发声。不是铚人戴仲若，双柑底用寄高情。
听鹂馆口号
作者：弘历
朝代：清
体裁：七言绝句

出谷恒当夏首时，却原望雨懒游嬉。如簧似管彼常负，斗酒双柑我不为。
听鹂馆戏题
作者：弘历
朝代：清
体裁：七言绝句

绿树浓阴高下披，栗留北去已多时。夏初春末愁中过，山馆输他独听鹂。